cyanic-selkie/wikianc huggingface dataset:
མཁན་ཆེན་ཚེ་དབང་རིག་འཛིན།
ཐུབ་བསྟན་ཆོས་ཀྱི་དབང་ཕྱུག་ལ་དྲིས་པ།
༈ ཐུབ་བསྟན་ཆོས་ཀྱི་དབང་ཕྱུག་ཅེས་པ་ད་ལྟ་སེང་ཁྲི་དགོན་པའི་གྲྭ་པ་རེད། ཁོང་གིས་བཤད་པ། དམག་མི་ཚེ་རིང་འབུམ་ཞེས་བྱ་བ་འདི་མཚོ་སྔོན་མཚོ་ལྷོ་ཁུལ་གུང་ཧོ་རྫོང་གི་མི་རེད། ༡༩༥༨ ལོར་ཐུན་ཏེ་རྫོང་མི་དམངས་ཁྲིམས་ཁང་དུ་བྱ་བ་བསྒྲུབས་མྱོང༌། མཁན་རིན་པོ་ཆེ་ཁྲིད་མཁན་རྣམས་ཀྱི་ཁྲོད་ན་ཡོད་འདུག ངེད་གཉིས་༡༩༩༩ལོའི་སྟོན་དུས་སུ་ཆབ་ཆ་ནས་ཐུག་བྱུང༌། དེ་ཚེ་ཁོ་ལོ་བདུན་ཅུ་སྟོད་ཅིག་རེད། སྐབས་དེར་ངས་ལོ་རྒྱུས་ཞིབ་འདྲི་བྱས་པས་ཁོས་བཤད་པ། ༥༨ལོའི་ཧོར་ཟླ་བརྒྱད་པར་གོང་རིམ་གྱི་བཀའ་བཞིན་ང་དང་ལོ་ན་སུམ་ཅུ་ཡས་མས་ཀྱི་རྒྱུས་མེད་པའི་རྒྱ་རིགས་བཞི་བཅས་ཀྱིས་མཁན་པོ་ཆིབས་གོང་དུ་བཞག་ནས་གཅིག་གིས་ཁྲིད་གཞན་རྣམས་ཀྱིས་གཡས་གཡོན་དང་རྗེས་ནས་དེད་དེ་སོང༌། ས་དོའི་གདོང་ལམ་གྱི་ལམ་ཕྱེད་ཙམ་ནས་བཛྲ་གུ་རུའི་ཛབ་དབྱངས་དལ་གྱིས་འཐེན་པས་ཅུང་ཞིག་ནས་གློ་བུར་དུ་འཚུབ་རླུང་དྲག་པོ་ཞིག་ལྡང་བྱུང་བས་ང་ཚོས་འགྲོ་མཚམས་བཞག་སྟེ་མགོ་གོས་ཀྱིས་གཡོགས་ནས་བསྡད། ཡུད་ཙམ་ནས་རླུང་དྭངས་ཏེ་བལྟས་པས་བླ་མ་ཆིབས་གོང་ན་མི་འདུག  ངེད་རྣམས་ཀྱིས་ཕྱོགས་ཕྱོགས་སུ་ལྟ་དུས་ནམ་མཁའ་ན་གསལ་ལ་མི་གསལ་བའི་གསུང་སྐད་ཅིག་གྲག ཡར་བལྟས་པས་བར་སྣང་ན་ཡར་ཇེ་མཐོ་ཇེ་མཐོར་འགྲོ་བ་ང་ཚོ་ལ་མཐུན་སྣང་དུ་བྱུང༌། རྗེས་ལ་མེ་མདའ་འགའ་བརྒྱབ་ཀྱང་མ་ཕོག་སྟེ། རིམ་བཞིན་ནམ་མཁའི་དབྱིངས་སུ་ཡལ་སོང་ཞེས་བཤད་ཅེས་ཟེར་རོ། །
དངོས་སློབ།
མཁན་པོ་དཀོན་མཆོག་རིན་ཆེན་
པུའུ་ལང་མི།
པུའུ་ལང་མི་ནི་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཞེས་པའི་མི་རིགས་ཀྱི་མི་རེད།
ཨ་ཐུན།
འཇིག་རྟེན་གྱི་བྱེད་པོ་ཡིན​། གནའ་རབས་རྒྱལ་པོའི་རྒྱལ་ཁབ་དུས་འགོར་རྒྱལ་ཁབ་ཀྱི་ལྷའི་ཁྱད་ཆོས་ལྡན་པར་མ་ཟད། དབུ་ལ་གཙུག་ཞྭ་བ་རྩེགས་མ་གྱོན་ཡོད།
The big enead of Heliopolis
Noun │              ཨ་ཐུན། (ངམ་རུའེ།) ┌───────────┴───────┐           │                   │        ཧྲུའུ།─┬──────ཐི་ཧྥུ་ན་ཐི། ┌───┴────────┐                │            │              ནུའུ་ཐི།───────┬────ཀའེ་པུའུ། ┌───────────┬────────┴───────┬───────────┐   │           │                │           │            ཨུ་སའེ་ལི་སི།───┬──དབྱི་ཞི་སི།    སའེ་ཐི།    ནའེ་ཧྥུ་ཏི་སི།     Horus l'Ancien │      ཧོ་ལུའུ་སི།
ཕྱི་ཕྱོགས་དྲ་མཐུད།
Llista de personatges de la mitologia egípcia
ལོ་རབས་དང་དུས་རབས་ཀྱི་བརྩི་སྟངས་
ལོ་རབས་དང་དུས་རབས་ཀྱི་བརྩི་སྟངས། དེང་སྐབས་ཀྱི་ལོ་རྒྱུས་ཡིག་ཆ་བཀླག་སྐབས་བརྩི་སྟངས་འདི་བཀོལ་བ་ཅུང་མང་། དེས་ན་བརྩི་ཚུལ་དེ་ནི་ཕྱི་ལོའམ་སྤྱི་ལོ་བརྩི་གཞིར་བཟུང་སྟེ། ལོ་༡༠ལ་ལོ་རབས་གཅིག་དང༌། ལོ་༡༠༠རེ་ལ་དུས་རབས་གཅིག་ཟེར། གོམས་སྲོལ་ལ་དུས་རབས་ཤིག་གི་ལོ་སྔོན་མ་༢༠ ལ་དུས་རབས་ག་གེ་མོའི་མགོ་དང༌། དུས་རབས་ཤིག་གི་མཇུག་གི་ལོ་༡༠ ལ་དུས་རབས་ག་གེ་མོའི་མཇུག་ཟེར་སྲོལ་ཡོད། དེས་ན་ད་སྐབས་ནི་དུས་རབས་ཉེར་གཅིག་པའི་ལོ་རབས་ཉི་ཤུ་པ་ལ་བསླེབས་ཡོད་པ་ལྟ་བུའོ།།
རྟོགས་བརྗོད་ཡིད་འཕྲོག་སྐྱེ་བ་ལྔ་པའི་སྒྲ་དབྱངས།
༈ ཚང་གསར་འཇམ་དབྱངས་བློ་གྲོས་རིན་ཆེན་གྱི་རྟོགས་བརྗོད་
ཡིད་འཕྲོག་སྐྱེ་བ་ལྔ་པའི་སྒྲ་དབྱངས་ཞེས་བྱ་བ།
རྩོམ་པ་པོ།  ཟླ་བ་བཟང་པོ།
དམར་སེར་འཆར་ཀའི་ལང་ཚོ་གཞོན་ནུའི་སྐུ།། འབྲུག་ལྟར་ཆེར་བསྒྲོག་འགཊ་མེད་ཚངས་པའི་གསུང་།། ཇི་སྙེད་ཤེས་བྱ་ཀུན་མཁྱེན་ཡེ་ཤེས་ཐུགས།། སྐྱེས་མཆོག་སྨྲ་བའི་རྒྱལ་པོས་ཤིས་པ་སྩོལ།།
རབ་མཛེས་ཞལ་རས་སྟོན་ཟླ་འཛུམ་པའི་གཉེན།། བཞི་བཅུའི་ཚེམས་དཀར་གངས་རིའི་ཕྲེང་བའི་སྤུན།། སྲིད་གསུམ་མཚར་སྡུག་ཡོངས་རྫོགས་ངག་གི་ལྷ།། དེ་རིང་ལོངས་སྤྱོད་འཁོར་ལོའི་ཁ་ལོ་བསྒྱུར།།
འཇໆམ་དབྱໆངས་བླ་མའི་གསང་གསུམ་གྲུ་ཆར་གྱིས།། བློໆ་གྲོໆས་པདྨོའི་ཁོ་ལག་ཡོངས་རྫོགས་ནས།། ས་གསུམ་སྐྱེ་དགུའི་འདྲེན་མཆོག་རིໆན་ཆེໆན་ནོར།། དད་གསུམ་སྙིམ་པའི་འདབ་མ་ཁྱོད་ལ་ཟུམ།།
གང་ཁྱོད་ཡེ་སངས་རྒྱས་པ་བསྙོན་མེད་ཀྱང།། ཟླ་མེད་བརྩེ་ཆེན་འོད་ཟེར་འབུམ་ཕྲག་གིས།། ཟོ་ཆུན་མུན་པར་འཕྱན་པའི་འགྲོ་དོན་དུ།། སླར་ཡང་སྤྲུལ་པའི་ཟླ་གཞོན་སྲིད་འདིར་རོལ།།
སྔོན་ཞིག་གྲུབ་དབང་ཛྙ་ནཱ་བྷ་དྲ་དང།། གླིང་རྗེ་རས་པ་རྒྱལ་སྲས་ཚུལ་ཁྲིམས་སེང།། རྨ་སེ་རྟོགས་ལྡན་ལ་སོགས་འཕགས་བོད་དུ།། འགྲོ་བའི་དོན་དུ་སྤྲུལ་བསྒྱུར་བསམ་མི་ཁྱབ།།
ད་ལྟ་དངོས་སྣང་སྦས་པའི་བརྟུལ་ཞུགས་ཅན།། རིག་འཛིན་པདྨའི་ཕོ་ཉར་བསྔགས་པ་ཡི།། གདོལ་པའི་སྤྱོད་འཆང་འཁྲུལ་ཞིག་རྣལ་འབྱོར་པ།། ཧེ་རུ་ཀ་དཔལ་འཇིໆགས་བྲໆལ་དབໆང་པོໆའི་སྡེ།།
ཁྱེད་ཐུཊ་མཐའ་བྲལ་ནམ་མཁའི་དཀྱིལ་འཁོར་དུ།། མཐའ་ཡས་ཤེས་བྱ་རྒྱུ་སྐར་བྱེ་བ་བརྒྱ།། མ་འདྲེས་ཇི་སྙེད་རྣམ་པར་བཀྲ་བའི་ཆོས།། མཁྱེན་པའི་ཡེ་ཤེས་འོད་དཀར་དབང་པོས་བསྡུས།།
ཐོས་ན་མི་སྙན་མེད་པ་ཚངས་པའི་གསུང།། ངག་དབང་དབྱངས་ལྡན་ངང་མོའི་མགྲིན་གླུ་བཞིན།། དད་དང་ལྡན་པའི་སོ་སྐྱེ་གང་ཞིག་གིས།། ཐོས་པ་ཙམ་གྱིས་གནས་ངན་སྒོ་ཀུན་འགེགས།།
མཐོང་ན་མི་མཛེས་མེད་པ་མཚན་དཔེའི་སྐུ།། དྲི་མེད་སྟོན་མཚན་འོད་དཀར་འཛུམ་པ་བཞིན།། དད་ལྡན་སྐྱེ་བོ་ཀུ་མུད་འབུམ་ཕྲག་གིས།། མཐོང་བ་ཙམ་གྱིས་སྲིད་པའི་ཚ་གདུང་སེལ།།
གྲུབ་བརྙེས་རིག་འཛིན་གོང་མའི་ཞལ་སྐྱིན་ལས།། བྱུང་བའི་སྙན་བརྒྱུད་གདམས་ཟབ་བདུད་རྩིའི་ཀླུང།། ཡོངས་རྫོགས་ཐུགས་ཀྱི་བུམ་པར་ལེགས་བསྐྱིལ་ནས།། ཚེགས་མེད་གྲུབ་པ་མཆོག་གི་རྒྱལ་སར་གཤེགས།།
གངས་ལྗོངས་ཐུབ་པའི་བསྟན་པ་མཛེས་པའི་རྒྱན།། དྭགས་བརྒྱུད་རྒྱལ་བའི་རིང་ལུགས་ཉིན་མོར་བྱེད།། ནུབ་མེད་ཤར་གྱི་ལྷུན་པོའི་རྩེར་བཀོད་ནས།། སྒྲུབ་བརྒྱུད་བསྟན་པའི་སྲོག་འཛིན་མཆོག་ཏུ་གྱུར།།
ཆེར་སྙིགས་དུས་ཀྱི་འཚུབས་མ་ནག་པོ་ཡིས།། བསྟན་དང་འགྲོ་ལ་ཀུན་ནས་སྡང་བའི་ཚེ།། གང་ཉིད་རྒོད་ཚང་བྲག་ཏུ་སྒྲུབ་པ་མཛད།། པདྨས་རྗེས་བཟུང་དགོངས་པའི་གཏེར་མཛོད་བརྡོལ།།
དགེ་བཅུའི་ཞིང་མཆོག་མདོ་ཁམས་གླིང་སྟོད་དུ།། པདྨའི་རྒྱལ་ཚབ་རིག་འཛིན་རྣལ་འབྱོར་པ།། འཇིໆགས་བྲໆལ་པໆདྨໆ་དབໆང་ཆེໆན་ཞེས་གྲགས་པའི།། མཚན་གྱི་དབྱར་རྔ་སྲིད་པ་གསུམ་ན་ལྡིར།།
རབ་འབྱམས་གཞུང་ཀུན་འཆད་པ་ཐོགས་མེད་ཀྱིས།། རིས་མེད་རྒྱལ་བའི་བསྟན་པ་འོད་དཀར་ཅན།། འགྲོ་བློའི་མུན་པ་རབ་ཏུ་གསལ་བའི་ཕྱིར།། ཡངས་པའི་མཁའ་རུ་རྟག་ཏུ་འཆར་བར་བྱས།།
ལུང་དང་རིག་པའི་མཆེ་སྡེར་རེ་རེ་ཡིས།། ཕྱོགས་ཀྱི་དྲེགས་ལྡན་རི་དྭགས་ཝ་ཚོགས་ཀུན།། ཁེངས་བྲལ་གུས་དང་དངས་བས་བརྟེན་པ་ཡི།། རྩོད་པའི་ཟླ་བྲལ་གངས་རིའི་གདོང་ལྔ་པ།།
གངས་ལྗོངས་མཁས་གྲུབ་རྒྱུ་སྐར་བྱེ་བའི་ཁྲོད།། གསང་གསུམ་ཡོན་ཏན་གང་བ་ཡོངས་རྫོགས་ཤིང་།། ཕྲིན་ལས་འོད་ཀྱིས་འགྲོ་ཀུན་རྟག་སྐྱོང་བའི།། སྲིད་པའི་གདུང་སེལ་ཟླ་གཞོན་ཅིག་པུར་ཟད།།
བསྡུ་བའི་དངོས་བཞིའི་ཐབས་ཚུལ་ཟབ་མོ་ཡིས།། སྣང་དང་མི་སྣང་འགྲོ་བ་མ་ལུས་པ།། མངོན་མཐོ་ངེས་ལེགས་ལམ་ལ་བཀྲི་མཛད་པའི།། བསྟໆན་འཛིໆན་བློໆ་གྲོໆས་དུས་འདིར་ཡང་ཡང་དྲན།།
སྒྲུབ་བརྒྱུད་བསྟན་པའི་མངའ་བདག་རིན་པོ་ཆེར།། རྟོགས་བརྗོད་སྐྱེ་ལྔའི་སྒྲ་དབྱངས་བསྐུལ་བའི་མཐུས།། བདག་སོགས་འབྲེལ་བཅས་རྣམ་མང་ཡིད་ཅན་རྣམས།། དམ་པ་མཆོག་དང་འབྲལ་བར་མ་གྱུར་ཅིག།
བསིལ་ལྡན་གངས་རིའི་ལྗོངས་ཀྱི་སྐྱེ་དགུའི་ཚོགས།། དགེ་བཅུ་བྱ་བའི་རྒྱ་ལས་མི་འདའ་བར།། སྤྱི་བོ་སྐྱེས་ཀྱི་དུས་ལྟར་རྫོགས་ལྡན་གྱི།། དཔལ་ལ་རྟག་ཏུ་སྤྱོད་པའི་བཀྲ་ཤིས་ཤོག།
ཅེས་པ་འདི་སྐྱབས་མགོན་དམ་པ་གང་ཉིད་དགོངས་པ་གཞི་དབྱིངས་སུ་ཐིམས་ནས་ལོ་འཁོར་༢༠ལོན་པའི་ རྗེས་དྲན་དུ་༢༠༠༩ལོའི་ཟླ་༧པའི་༡༥ཉིས་བྲིས་པའོ། །
ཧྲུའུ།
ཧྲུའུ་ནི་མཁའ་དབུགས་དང་ཉི་འོད་ཀྱི་ལྷ་ཡིན། ཨ་ཐུན་གྱི་དབུདས་འབྱིན་རྔུབ་ལ་བརྟེན་ནས་བྱུང་།
The big enead of Heliopolis
Noun │              ཨ་ཐུན། (ou Rê) ┌───────────┴───────┐           │                   │        ཧྲུའུ།─┬──────ཐི་ཧྥུ་ན་ཐི། ┌───┴────────┐                │            │              ནུའུ་ཐི།───────┬────ཀའེ་པུའུ། ┌───────────┬────────┴───────┬───────────┐   │           │                │           │            ཨུ་སའེ་ལི་སི།───┬──དབྱི་ཞི་སི།    སའེ་ཐི།    ནའེ་ཧྥུ་ཏི་སི།     Horus l'Ancien │      Horus
ཕྱི་ཕྱོགས་དྲ་མཐུད།
Llista de personatges de la mitologia egípcia
སྤྱན་སྔ་པ་ལྡན་བཟང་པོ་
རྗེ་འདི་ཉིད་ཡབ་བདག་པོ་ཤཱཀ་རིན་པ་དང་ཡུམ་ཟིན་ན་རིན་འཛོམ་པ་གཉིས་ཀྱི་སྲས་སུ་རབ་བྱུང་དྲུག་པའི་ཆུ་ཕག་（༡༣༨༣）ལོར་སྐུ་འཁྲུངས་། དགུང་ལོ་གསུམ་པ་ལ་སྤྱན་སྔ་གྲགས་པ་བྱང་པ་ལས་དགེ་བསྙེན་གྱི་སྡོམ་པ་ཞུས་།  མཚན་དཔལ་ལྡན་བཟང་པོར་གསོལ་།  དགུང་ལོ་དགུ་པ་ལ་བརྟག་གཉིས་ཀྱི་སློབ་གཉེར་མཛད་།  དགུང་ལོ་བཅུ་པ་ལ་སྤྱན་སྔ་ཀུན་སྤངས་པ་ལས་ཆོས་ཁྲིད་རྣམས་གསན་།  མཁན་ཆེན་གྲགས་རྡོར་བ་དང་སློབ་དཔོན་ཞི་བ་དཔལ་གཉིས་ལས་རབ་ཏུ་བྱུང་།  མཚན་གྲགས་པ་བློ་གྲོས་ཞེས་གསོལ་།  བླ་མ་ཆོས་དཔལ་ཤེས་རབ་ཀྱིས་ཆོས་སྒོ་ཕྱེས་  དགུང་ལོ་བཅུ་བཞི་པ་ལ་རྩེད་ཐང་དུ་བརྟག་གཉིས་གསུངས་།  དགུང་ལོ་ཉེར་གཅིག་པ་ལ་མཚམས་བཅད་དཔོན་པོ་མཛད་།  དགུང་ལོ་ཉེར་གཉིས་པ་ལ་མཁན་ཆེན་སང་བློ་བ་དང་།  མཁན་ཆེན་རྒྱལ་བཟང་པས་ལས་སློབ་།  གསང་སྟོན་མཁན་ཆེན་དཀའ་བཅུ་པས་མཛད་དེ་བསྙེན་པར་རྫོགས་།  དགུང་ལོ་ཉེར་གསུམ་པ་རབ་བྱུང་བདུན་པའི་ཤིང་བྱ་（༡༤༠༥）ལོར་ཕག་གྲུའི་གདན་སར་ཕེབས་།  བླ་མ་རིན་གཞོན་པ་ལས་བཀའ་བརྒྱུད་ཀྱི་གདམས་པ་རྣམས་རྫོགས་པར་གསན་།  ཕག་གྲུའི་གདན་ས་ལོ་གཉིས་བསྐྱངས་ནས་དགུང་ལོ་ཉེར་ལྔ་ལ་ཕེབས་པ་རབ་བྱུང་བདུན་པའི་མེ་ཕག་（༡༤༠༧）ལོའི་བོད་ཟླ་བཅུ་པའི་ཚེས་ཉེར་དགུ་ཉིན་གཤེགས་།།
༼དུང་དཀར་ཚིག་མཛོད་ཆེན་མོ་༽ལས་བཏུས།
མེ་སི་ན། (ཞིང་ཆེན།)
མེ་སི་ན་(ཨི་ཏ་ལིའི་སྐད་: Provincia di Messina ; སི་ཅི་ལའི་སྐད།: Pruvincia di Missina)ནི་སི་ཅི་ལིའི་ཞིང་ཆེན་དགུའི་ནང་གི་ཡ་གྱལ་ཅིག་རེད།
ཆང་ས།
ཆང་ས་ནི་མི་སྒེར་དང་མི་སྒེར་བར་གཉེན་ཉེའི་འབྲེལ་བ་བཟོས་པའི་སྤྱི་ཚོགས་ཀྱི་མནའ་འབྲེལ་ལམ་ཁྲིམས་མཐུན་གྱི་གན་རྒྱ་ཞིག་རེད།
ཆོས་རྗེ་ཨ་དཀོན་རིན་པོ་ཆེ།
༄༅། །ཆོས་རྗེ་ཨ་དཀོན་རིན་པོ་ཆེ་སྐུ་ཕྲེང་གཉིས་པ་ཀརྨ་བཤད་སྒྲུབ་ཆོས་ཀྱི་ཉི་མ་མཆོག་གི་མཛད་རྣམ་བསྡུས་པ་བཞུགས་སོ། །
འཁྲུངས་ཡུལ། བོད་རང་སྐྱོང་ལྗོངས། ཆབ་མདོ་ས་ཁུལ། རི་བོ་ཆེ།མདའ་རག་གྲོང་ཚོ།
འཁྲུངས་པའི་དུས་ཚོད། སྤྱི་ལོ་༡༩༤༠ལོའི་ཟླ་བ་༤པའི་ཚེས་པ་༤ཉིན།
དགོངས་པ་ཆོས་དབྱིངས་སུ་འཐིམ་པའི་དུས་ཚོད། སྤྱི་ལོ་༢༠༡༣ལོའི་ཟླ་བ་༡༠པའི་ཚེས་༨ཉིན།
དགོངས་པ་ཆོས་དབྱིངས་སུ་འཐིམ་པའི་ས་ཆ། ཀྲུང་གོ། ཁྲེན་ཏུ།
ཆོས་ལུགས། ནང་པ་སངས་རྒྱས།
གྲུབ་མཐའ། ཀརྨ་བཀའ་བརྒྱུད།
ཡོངས་འཛིན། Sechen Kongtrul Rinpoche ༸ ཀརྨ་པ་སྐུ་ཕྲེང་བཅུ་དྲུག་པ་རང་བྱུང་རིག་དཔལ་རྡོ་རྗེ།
དྲྭ་ཚིགས། http://samyeling.org
=ཆོས་རྗེ་ཨ་དཀོན་སྐུ་འཁྲུངས་པའི་ཡུལ་ནི།= རྒྱལ་དབང་ཀརྨ་པ་བཅུ་དྲུག་རིག་པའི་རྡོ་རྗེ་མཆོག་གིས་དགོངས་བརྟགས་ལས། སྒྲོལ་མ་ལྷ་ཁང་ནས་བྱང་ཤར་ཕྱོགས་རྟ་ལམ་ལྷོད་པོ་ཉིན་གསུམ་གྱི་མཚམས་སུ་ཁྱིམ་ཚང་འབྲིང་པོ་ཙམ་ལ། ཡབ་བཀྲ་ཤིས་སམ་ཨོ་རྒྱན་མིང་ཅན་དང་། ཡུམ་ཆོས་ཀྱི་མིང་ཅན་ལ། ཁྱེའུ་འབྲུག་ལོ་པ་ཞིག་སྣང་། དེ་ཉིད་ལ་འགྲོ་དོན་རྒྱ་ཆེན་འབྱུང་། ཞེས་གསུངས་པ་ལྟར། མདོ་ཁམས་རི་བོ་ཆེའི་མངའ་ཁོངས། ཀུན་མཁྱེན་མི་བསྐྱོད་རྡོ་རྗེ་སྐུའི་པད་མོ་བཞད་པའི་ཕྱོགས་དང་ཉེ་བ། ངོམ་རྒྱུད་མདའ་རག་གྲོང་སྡེར་ཡབ་བཀྲ་ཤིས་རིན་ཆེན་དང་། ཡུམ་ཁ་ལུ་དོན་གྲུབ་ཆོས་སྐྱིད་གཉིས་ཀྱི་སྲས་སུ་རབ་བྱུང་བཅུ་དྲུག་པའི་ལྕགས་འབྲུག སྤྱི་ལོ་༡༩༤༠་ལོར་ཞང་ཚང་ཆུ་ཟངས་འོ་མ་ལྟར་དཀར་པོ་གྱུར་པ་དང་། གཡོག་མོའི་རྨི་ལམ་དུ་ཁང་སྟེང་ན་གདུགས་ཕུབ་པར་རྨིས་པ་དང་། དངོས་སུ་ཇ་ཚག་ནང་དུ་རྡོའི་ནེའུ་ལེ་ཞིག་བབ་པ་དང་། སྔར་དང་མི་འདྲ་བར་བྱ་རོག་གཉིས་ཀྱིས་རྟག་པར་སྲུང་བའི་ཚུལ་བྱས་པ་སོགས་ང་མཚར་བའི་ལྟས་དུ་མ་དང་བཅས་སྐུ་འཁྲུངས། རྡོའི་ནེའུ་ལེ་བབ་པ་དེ་འཛམ་ནག་གི་སྤྲུལ་པ་དང་། བསོད་ནམས་ཆེ་བར་ཡང་བཤད། དེ་དུས་བླ་མ་ཆོས་གྲགས་དང་། ལྷ་དབང་གཉིས་ཀྱིས་རྒྱལ་དབང་ཀརྨ་པ་མཆོག་གི་དགོངས་བརྟགས་བཞིན། ངོམ་ཆུ་སྟོད་སྨད་ནས་རྟགས་མཚན་ཅན་གྱི་ཁྱེའུ་འབྲུག་ལོ་བ་བདུན་གྱི་མིང་ཐོ་བླངས། རྒྱལ་དབང་ཀརྨ་པ་མཆོག་ཀརྨ་དགོན་ལ་ཕེབས་སྐབས་བླ་མ་ཨ་ཚུལ་གྱིས་ཁྱེའུ་རྣམས་ཀྱི་མཚན་ཐོ་ཕྱག་ཏུ་ཕུལ་ཏེ། ཡང་སྲིད་གསལ་པོ་ཐག་གཅོད་རོགས་ཞུས་པས། ཡབ་བཀྲ་ཤིས་རིན་ཆེན་དང་། ཡུམ་དོན་གྲུབ་ཆོས་སྐྱིད་གཉིས་ཀྱི་བུ་ལྕགས་འབྲུག་ལོ་བ་ཀརྨ་བཤད་སྒྲུབ་ཆོས་ཀྱི་ཉི་མ་ཕྲིན་ལས་ཀུན་ཁྱབ་དཔལ་བཟང་པོ་ཕྱོགས་ལས་རྣམ་པར་རྒྱལ་བའི་སྡེ་ཞེས་མཚན་གནང་ནས་ཨ་དཀོན་གོང་མའི་ཡང་སྲིད་དུ་ཐུགས་ཐག་བཅད། དེའི་ཕྱི་ལོར་ཨ་དཀོན་གོང་མའི་གཅུང་ཚུལ་ཁྲིམས་བྱམས་པ་སོགས་བྱོན་ནས་ན་བཟའ་གསོལ་ཞིང་། ཡུལ་སྲོལ་དང་མཚམས་པར་ཡབ་ཚང་ལ་བསླུ་ཡོན་སོགས་གྱ་ནོམ་པ་གནང་། དེ་ནས་དགུང་ལོ་བཞིར་བཞེངས་པ་ཆུ་ལུག་ལོར། ཕུན་ཚོགས་བསྟན་འཛིན་དང་། གསེར་ཡིག་རྒན་པོ་དཀོན་མཆོག་ཚེ་དབང་སོགས་ཀྱིས་གདན་འདྲེན་ཞུས་ཏེ། རང་དགོན་དུ་འབྱོར་སྐབས་སྙན་བརྒྱུད་སྒྲུབ་གྲྭས་རྒྱལ་བའི་བཀའ་འགྱུར་རིན་པོ་ཆེ་གདན་དྲངས་པ་དང་འཛོམས་པས། རྟེན་འབྲེལ་ལེགས་ཕྱོགས་སུ་འགྲིགས། སྡེ་དགོན་གཉིས་ཀྱིས་ཆིབས་བསུ་དང་སེར་ཕྲེང་གིས་ཕེབས་བསུ་ཞུས་ཏེ། སྒེར་རུ་དཔོན་བསོད་ནམས་རྒྱལ་མཚན་དང་། སྨད་མ་དཔོན་ལུང་རིགས་གཉིས་ཀྱིས་ཆིབས་ཁ་བླངས། བོད་ཟླ་ལྔ་པའི་ཚེས་བཅུ་གཉིས་ཀྱི་ཉིན་མི་འཇིགས་གདོང་ལྔའི་ཁྲི་ལ་མངའ་གསོལ་ཏེ། གིང་ནོག་སྤྲུལ་སྐུ་ཀརྨ་ཆོས་ཀྱི་བློ་གྲོས་ཀྱིས་ཕུན་སུམ་ཚོགས་པ་ལྔ་ལྡན་གྱིས་མནྡལ་རྒྱས་བཤད་གནང་ཞིང་། ཞབས་པད་བསྐལ་བ་རྒྱ་མཚོར་བཞུགས་པའི་བརྟན་བཞུག་ཕུལ། དགོན་སྡེ་ཁག་དང་། བླ་དཔོན་ཁག་སོ་སོ་ནས་རྟེན་འབྲེལ་འབུལ་ཚན་སོ་སོའི་འབྱོར་འཁོས་དང་བསྟུན་ཏེ། དངོས་འབྱོར་དང་། སྐུའི་ཆེ་བ་བརྗོད་དེ་གཟེངས་བསྟོད་རྒྱ་ཆེར་ཞུས། སྐྱ་སེར་གཉིས་ཀྱིས་ཞག་གསུམ་གྱི་རིང་། ཐུགས་དགྱེས་པའི་སྤྲོ་བསང་གི་ཆེད་དུ་བྲོ་གར་གླུ་གཞས་ཀྱི་དགའ་བ་ཕུན་སུམ་ཚོགས་པས་བཐའ་བརྒྱན་པར་མཛད། ཡང་སྲིད་མཆོག་དགུང་ན་ཕྲ་བས་ཁྲི་སྟོན་གྲུབ་པ་ད་ང་། རེ་ཞིག་འཁྲུངས་གཞིས་མདའ་རག་ལ་ཕེབས། དགུང་ལོ་དྲུག་ལ་ཕེབས་པ་ན་རང་དགོན་དུ་ཚུར་གདན་དྲངས་ནས་བཟུང་དགོན་པར་བཞུགས། སྐུ་ན་ཕྲ་བའི་སྐབས་དེར་གསང་རྐུང་མི་ཤེས་པར་གཞན་གྱིས་གང་ཞུས་ཐོགས་མེད་དུ་གསུངས་པར་མཛད་པས་ཕལ་ཆེར་ཐིག་པ་སོགས་ངོ་མཚར་བ་མང་ངོ་། །
=གསན་བསམ་སྨིན་གྲོལ་ནོད་ཚུལ་ནི།=
དེ་ནས་ཡོངས་འཛིན་བླ་མ་གྲགས་པ་བསྟན་འཛིན་གྱི་མདུན་ནས། ཡི་གེ་འབྲི་ཀློག་དང་། ཆོ་ག་ཆོས་སྤྱོད་སོགས་བྱང་ཆུབ་པར་སྤྱངས་ཤིང་། དབང་ལུང་ཁྲིད་གསུམ་སོགས་མང་ཞུས། མེ་ཁྱི་ལོར་གྲུ་གུ་བསོད་སྙིང་སྤྲུལ་སྐུའི་མདུན་ནས་ཟླ་བ་དང་པོ་ནས་བཞི་པའི་བར་གདམ་ངག་མཛོད་དབང་ལུང་དང་། ཕྱག་ཆེན་རྒྱ་གཞུང་རྣམས་ཞུས། དབང་ལུང་གི་བར་གསེང་དུ་མཁན་པོ་དམ་ཆོས་མཆོག་གི་མདུན་ནས་སུམ་རྟགས་ལ་ཟུར་གཟིག་གནང་བ་དང་། ས་ཕྱི་ལོར་ཟླ་བ་བཅུ་པ་ནས་བཟུང་འཛི་སྒར་ཀོང་སྤྲུལ་མདུན་ནས་མཀའ་བརྒྱུད་སྔགས་མཛོད་ཀྱི་དབང་ལུང་། མ་མགོན་དང་། འཁོར་ལྔའི་དབང་ཞུས། ས་གླང་ལོར་གྲུབ་ཆེན་ཀརྨ་ནོར་བའི་མདུན་ནས་རྒྱལ་བའི་བཀའ་འགྱུར་རིན་པོ་ཆེ་དང་། ཀོང་སྤྲུལ་བཀའ་འབུམ། མི་ཕམ་བཀའ་འབུམ། རིན་ཆེན་གཏེར་མཛོད་ཀྱི་ལུང་དང་། ཐེག་དགུའི་དབང་སོགས་ཞུས། ཆུ་སྦྲུལ་ལོར་དྲུང་ཆོས་ཀྱི་རྒྱ་མཚོའི་མདུན་ནས་རུང་མང་སྙན་བརྒྱུད་དབང་ཆ་ཚང་དང་། གཏེར་དབང་ཞུས། རོལ་རྡོར་མདུན་ནས་ཕག་བདེ་རྒྱལ་གསུམ་སོགས་ཀྱི་དབང་ལུང་ཁྲིད་ཀ་ཆ་ཚང་དང་། ཟུར་མང་སྙན་བརྒྱུད། རོལ་རྡོར་ཆོས་སྐོར་སོགས་ཞུས། རྒྱལ་དབང་ཀརྨ་པ་རྒྱ་ནག་ཏུ་ཕེབས་སྐབས་དཔལ་སྤུངས་དགོན་དུ་དགེ་ཚུལ་དང་། བྱང་ཆུབ་སེམས་སྡོམ། མགོན་པོའི་སྲོག་གཏད་རྣམས་ཞུས། དེ་ནས་སྡེ་དགེའི་ཕྱོགས་སུ་བྱོན་ནས་ཞེ་ཆེན་ཀོང་སྤྲུལ་པདྨ་དྲི་མེད་ཀྱི་མདུན་ནས་བཀའ་བརྒྱུད་སྔགས་མཛོད་དང་། མཛོད་བདུན། སྙིང་ཐིག་ཡ་བཞི། ཞེ་ཆེན་རྒྱལ་ཚབ་ཀྱི་བཀའ་འབུམ་གྱི་དབང་ལུང་དང་། ཕྱག་ཆེན་ངེས་དོན་རྒྱ་མཚོའི་ལུང་དང་། དོན་ཁྲིད་གནང་བ་ཞུས་ཤིང་། ཁོང་ལ་རྟོགས་འབུལ་ཞུས་པས་བླ་སློབ་དགོངས་པ་མཉམ་པའི་ཞལ་བཞེས་གནང། མཁན་པོ་གང་ཤར་མདུན་ནས་མི་ཕམ་མཁས་འཇུག ངེས་ཤེས་སྒྲོན་མེ། རྒྱུད་བླ་སོགས་ཞིབ་ཁྲིད་ཞུས། དིལ་མགོ་མཁྱེན་བརྩེའི་མདུན་ནས་ཉིད་ཀྱི་གཏེར་ཁ་ཚེ་སྒྲུབ་ཀྱི་སྐོར་ཞུས། བྱམས་མགོན་སི་ཏུ་རིན་པོ་ཆེ་པདྨ་དོན་ཡོད་ཉིན་བྱེད་ཀྱི་མདུན་ནས་གདམ་ངག་མཛོད་ཀྱི་དབང་སོགས་གསན་བསམ་ཚུལ་བཞིན་ནོད་པར་བྱས་སོ། །
=འཕགས་ཡུལ་དང་དབྱིན་ཇི་ལ་ཕེབས་སྐོར།=
ས་ཕག་ཕྱི་ལོ་༡༩༥༩་ལོར་བར་དར་བསྟན་པ་ལ་ཉམས་ཉེས་ཀྱིས་ཟིང་འཁྲུགས་སློང་སྐབས། དཀའ་ཚེགས་དང་། ངལ་དུབ་ཆེན་པོའི་སྒོ་ནས་ལྷོ་ཕྱོགས་བརྒྱུད་དེ་རྒྱ་གར་འཕགས་པའི་ཡུལ་དུ་བསྐྱོད། རིས་མེད་གྲུབ་མཐའི་སྤྱིའི་སྤྲུལ་སྐུའི་སློབ་གྲྭའི་བདག་གཉེར་གཙོ་བོའི་འགན་ཁུར་བཞེས་ཏེ་ལོ་གསུམ་བཞུགས། ཆུ་ཡོས་ཕྱི་ལོ་༡༩༦༣་ལོར་དབྱིན་ཇིར་ཟུར་མང་དྲུང་པ་རིན་པོ་ཆེ་དང་ལྷན་དུ་ཕེབས་ཏེ། རྟེན་སྔགས་འཆང་བྱང་སེམས་ཀྱི་ཚུལ་བཟུང་ནས་སྨན་ཁང་ནང་དུ་ལོ་གསུམ་ལ་ཕྱག་ལས་གནང་དུས་ཀྱང་། འཚོ་གོས་སོགས་ལ་དཀའ་སྐུ་ངལ་ཆེན་པོ་བྱུང་ཡང་། དེ་ལ་གདོང་ལེན་གྱིས་ལུགས་གཉིས་དོན་ལ་ཐང་ལྷོད་མེད་པར་ཕྱག་ལས་གནང་བས། ད་ལྟའི་ཕུལ་དུ་བྱུང་བའི་གྲུབ་འབྲས་དག་མཐོང་བ་དང་ཚང་མས་མཁྱེན་ངེས་ཡིན། དཀའ་ངལ་ཇི་ལྟར་བྱུང་ཡང་ཁོང་གི་རྣམ་དཔྱོད་ཀྱི་བློ་གྲོས་མཁའ་ལྟར་ཡངས་ཤིང་། གཟུངས་སྤོབས་ཀྱི་མཐུ་ནུས་ཆེ་རུ་འགྲོ་བ་ནི་ཚད་ལྡན་གྱི་བླ་མ་དུ་མའི་ཞབས་ལ་གཏུག་པ་དང་། གཞན་གྱིས་བསྒྲུན་ནུས་བྲལ་བའི་ལྷག་བསམ་གྱི་ཕུང་པོས་ཡོངས་སུ་ཁེངས་ཡོད་པར་རྟོགས་སོ། །
=རྒྱལ་བསྟན་ཡུལ་གྲུ་དུ་མར་དར་སྤེལ་གནང་ཚུལ་ནི།=
བཀའ་བརྒྱུད་བསམ་ཡས་གླིང་གི་ཡན་ལག་ཆོས་ཚོགས་ཁག་དང་། རོགས་ཚོགས་ཀྱི་ལས་ཁུངས་ཁག་རྒྱལ་ཁབ་མང་པོར་བཙུགས་ཡོད་དེ། དཔེར་ན་འཛམ་གླིང་རོགས་ཚོགས་ཀྱི་ལས་ཁུངས་ལྟེ་བ་དེ་སུཝིསུ་ལན་ཌི་རྒྱལ་ཁབ་ཏུ་བཙུགས་པ་དང་། ཨ་ཡི་ལན་ཌི་རྒྱལ་ཁབ་ལ་གླིང་གཅིག་དང་། རྫོང་གཅིག བཱེལ་འཇམ་རྒྱལ་ཁབ་ལ་རྫོང་གཅིག ཨོ་རོ་སུ་རྒྱལ་སར་རྫོང་གཅིག ལྷོ་ཨ་ཧྥི་རི་ཁའི་མི་རིགས་ནག་པོའི་ཡུལ་ཁམས་སུ་གླིང་གཉིས་དང་། རྫོང་གཉིས། སུཝིསུ་ལན་ཌི། ཨ་མེ་ཏི་ཁ། ཧོ་ལན་ཌི། ཕོ་ལན་ཌི། འཇར་མན། ཨོསུ་ཊིརེ་ལི་ཡ། སི་པེ་ཡིན། ཁེ་ན་ཌ། ཧྥི་རན་སི། ཨི་ཊ་ལི། ཝ་སི་སོགས་སྔར་བོད་བརྒྱུད་ནང་བསྟན་དར་མ་མྱོང་བའི་རྒྱལ་ཁབ་མང་པོར་ཕེབས་ཏེ། ནང་བསྟན། སྐྱོབ་གསོ། འཕྲོད་བསྟེན། སློབ་གསོ་བཅས་ཀྱི་བཀའ་སློབ་དང་། ཕྱག་ལས་གནང་བ་དང་། རྒྱལ་ཁབ་བཅུའི་ནང་དུ་ནང་བསྟན་གྱི་ཆོས་ཚོགས་བཞི་བཅུ། རྒྱལ་ཁབ་བཅུ་དགུ་ལ་སྐྱོབ་གསོ་ཚོགས་པ་ཉི་ཤུ་རྩ་དགུ། རྒྱལ་ཁབ་བཅུ་གཉིས་ནང་སེམས་གསོ་རིག་པའི་ཚོགས་པ་བཅོ་ལྔ་བཅས་བཙུགས་གནང་བ་དང་། རྒྱལ་ཁབ་དེ་རྣམས་ཀྱིས་མི་སྣ་མཉམ་འབྲེལ་གྱིས། ལོ་རྟག་པར་ཕྱི་ཟླ་བརྒྱད་པའི་ནང་རྒྱལ་ཁབ་ཁག་ཏུ་རེས་མོས་ཀྱིས་འཚོགས་ཤིང་། ཚོགས་སྡེ་འདྲ་མིན་གྱི་རང་རང་གི་ལས་གཞི་དང་འབྲེལ་བའི་བཀའ་སློབ་ལམ་སྟོན་དང་། ཚོགས་པ་ཁག་གི་ལས་བྱེད་རྣམ་པས་ལས་དཀའ་བྱེད་ཕྱོགས་སྐོར་ལ་དབྱེ་ཞིབ་ཀྱི་ཆེད་དུ་ཕེབས་ཏེ། དེ་དག་ལས་ཆོས་ལུགས་དང་། སྐྱོབ་གསོ། འཕྲོད་བསྟེན་གསུམ་གྱི་ཚོགས་འདུ་བསམ་ཡས་གླིང་དུ་འཚོགས། ཆོས་ལུགས་ཀྱི་སྟེང་ནས་གྲུབ་འབྲས་སྔར་མེད་པའི་རྒྱལ་ཁབ་མང་པོར་བོད་ནང་པའི་ཆོས་ལུགས་དར་སྤེལ་མཛད་དེ། དཔེར་ན་དབྱིན་ཇིའི་རྒྱལ་ཁབ་ཏུ་གཞུང་གི་ཁྲིམས་ལུགས་ལྟར་ན། སྔར་གནམ་བདག་ཆོས་ལུགས་མ་གཏོགས་ནང་པའི་ཆོས་སྒྲུབ་མི་ཆོག་པ་ལ། སྤྱི་ལོ་༡༩༨༧་ལོ་ནས་བཟུང་བསམ་ཡས་གླིང་གི་བཀའ་དྲིན་ལ་བསྟེན་ནས། སྐྱེས་སྐར་དང་། གཤིན་ཚིགས། ཆང་སའི་རྟེན་འབྲེལ། སློབ་གྲྭ་སོགས་ལ་བོད་བརྒྱུད་ནང་བསྟན་སློབ་ཆོག་པའི་ཐོབ་ཐང་འདྲ་མཉམ་གྱི་བདག་དབང་ཐོབ། བསམ་ཡས་གླིང་དགོན་པ་སྒོ་ཕྱེས་ནས་བཟུང་། ཡུ་རོབ་སོགས་ནུབ་ཕྱོགས་ཀྱི་རྒྱལ་ཁབ་ཁག་གི་ནང་དུ་ནང་པ་སངས་རྒྱས་པའི་ཆོས་ཀྱི་སྒོ་བརྒྱ་ལེགས་པར་ཕྱེས་ཏེ། ནུབ་ཕྱོགས་ཀྱི་བཀའ་བརྒྱུད་པའི་ཆོས་ཚོགས་ཁག་གི་མ་དགོན་ལྟར་གྱུར། དབུལ་པོ་རྣམ་པར་སྐྱོབ་གསོ་ལ་མཚོན་ན། བལ་པོའི་ཡུལ་དུ་ལོ་རེར་ཟླ་བ་གསུམ་གྱི་རིང་ལ། ཉི་མ་རེར་དབུལ་པོ་མི་གྲངས་བརྒྱ་དང་ལྔ་བཅུ་ནས་སུམ་བརྒྱའི་བར་ལ་བཟའ་བཏུང་གི་གནང་སྦྱིན་དང་། ནད་པ་རྣམས་སྨན་ཁང་དུ་སྐྱེལ་བ། ཁྱད་པར་དུ་དྭ་ཕྲུག་རྣམས་ལ་དམིགས་བསལ་གྱི་སློབ་གྲྭ་ཆེན་པོ་ཞིག་ཀྱང་རྒྱགས་གནང་ཡོད། རྒྱ་གར་དུ་བོད་པ་སྐྱབས་བཅོལ་བ་བགྲེས་པོ་རྣམས་ལ་འཚོ་བའི་མཐུན་རྐྱེན་གྱི་རོགས་རམ་ཆེད། སྨན་བཅོས་དང་། ཕྲུ་གུ་རྣམས་སློབ་གྲྭར་སྐྱེལ་བའི་སློབ་ཡོན་དང་། རྡོ་རྗེ་གདན་དུ་བཀའ་བརྒྱུད་སྨོན་ལམ་ཆེན་མོའི་སྐབས་ཉིན་བདུན་གྱི་རིང་ཉིན་ལྟར་མི་གྲངས་སྟོང་ཕྲག་ཙམ་ལ་འཚོ་བའི་མཐུན་རྐྱེན་སྦྱར་བར་མཛད་པ་དང་། དབྱིན་ཇི་དང་། བཱེལ་འཇམ། ཧོ་ལན་ཌི། ཕོ་ལན་ཌི། ལྷོ་ཨ་ཧྥི་རི་ཁའི་སྤྲང་པོ་རྣམས་ལ་ལྟོ་སྤྲོད་པ་སྟེ། ཁྱོན་སྡོམ་རྒྱ་གར་དང་། བལ་ཡུལ་དུ་མི་གྲངས་སུམ་སྟོང་ཙམ་དང་། ཨ་ཧྥི་རི་ཁའི་ཟཱིམ་བཱ་ཝེ་ལ་མི་ནག་དུད་ཚང་ལྔ་བརྒྱ་ཙམ་ལ་མགོན་མེད་ཟས་སྦྱིན་ལྟར་བཀྲེས་སྐོམ་གྱི་ནད་ལས་སེལས་ཞིང་། སྦྱིན་པའི་ཕྱག་རིང་བསྐྱངས་པ་སོགས་ཕྲིན་ལས་རྒྱ་མཚོའི་ཕ་མཐར་འགོངས་པར་མཛད་དོ། །
=བོད་དུ་བསྟན་འགྲོའི་སྲི་ཞུ་རླབས་ཆེན་མཛད་ཚུལ་ནི།=
འཛམ་གླིང་ས་ཡི་ཡང་རྩེ་བོད་གངས་ཅན་ལྗོངས་འདིར་བོད་ཀྱི་སྐད་ཡིག་དང་། རིག་གཞུང་ཉམ་གསོ་གནང་བ་དང་། ཕྱོགས་དང་རིས་སུ་མ་ཆད་པའི་གསར་རྙིང་རིསམ་མེད་ཀྱི་ནང་བསྟན་བཤད་གྲྭ་གསར་དུ་འཛུགས་པ་དང་། སྔར་ཡོད་དག་ལ་སློབ་ཡོན་གནངས། ལྟོ་གོས་ལ་དཀའ་ངལ་ཆེ་བའི་ཞིང་འབྲོག་དབུལ་པོའི་རིགས་སྤྲང་འགྱེད། སྐྱབས་མེད་མགོན་མེད་ཀྱི་རྒན་རྒོན་རྣམས་ལ་རྒན་གསོ་ཁང་། དབང་པོ་སྐྱོན་ཅན་དང་། གཟའ་ཟླ་མེད་པའི་བུད་མེད་ལ་རོགས་རམ་གནང་བ། འབྱོར་མེད་ཀྱི་ནད་པ་རྣམས་ལ་སྨན་ཡོན་གནང་བ་དང་། ལུང་ཁུག་སྨན་དཔྱད་དཀའ་སར་སྨན་ཁང་འཛུགས་པ་སོགས་དུས་སྔ་ཕྱི་དང་། ལོ་གྲངས་རིང་ཐུང་ཅི་རིགས་པར་གོང་ས་ནས་ཆོག་མཆན་ལྟར་རོགས་སྐྱོར་གནང་བར་མཛད། དེ་ཡང་ཁྱོན་སྡོམ་བྱེད་ན། བོད་ལྗོངས་ས་གནས་བཞི་བཅུ་ཞེ་བདུན་ལ་བཤད་གྲྭ་བརྒྱད། དགེ་འོས་སློབ་གྲྭ་གཉིས། གསོ་རིག་སློབ་གྲྭ་གསུམ། དྭ་ཕྲུག་སློབ་གྲྭ་ཆུང་འབྲིང་དག་གི་ཕོགས་དངུལ་གནང་བ་དང་། ས་ཁུལ་ཁག་གཉིས་སུ་དྲོད་ཁང་གཉིས་བསྐྲུན་ནས། སྔོ་ཚལ་འདེབས་འཛུགས་ཀྱི་རྟེན་གཞི་བཙུགས་པ་དང་། བོད་ལྗོངས་གསོ་རིག་སློབ་གྲྭ་ཆེན་མོར། སྡེ་དགེ་དང་། འདའ་པ། ཆབ་མདོ་སོགས་ནས་ཟབ་སྦྱོང་མཛད་པའི་སློབ་མ་བཞི་བཅུ་ཙམ་ལ་སློབ་ཡོན་དང་། ཟས་རིན། ཁང་གླ་བཅས་གནང་། བོད་ཀྱི་གསོ་རིག་བརྒྱུད་འཛིན་དང་། དར་སྤེལ་ཡོང་བའི་ཆེད་དུ་མཁན་ཆེན་ཁྲོ་རུ་ཚེ་རྣམ་རིན་པོ་ཆེས་གཙོས་བོད་ལྗོངས་སྨན་རྩིས་ཁང་གི་སྨན་པ་བཅུ་ནས་ཉི་ཤུའི་བར་རྩ་འཛུགས་བྱས་ཏེ། དགུན་ཟླ་གསུམ་གྱི་རིང་ལ་རྒྱུད་བཞིའི་འགྲེལ་བ་བརྩམ་རྒྱུ་དང་། སྨན་དཔྱད་ཀྱི་མན་ངག་ཟབ་མོ་རྣམས་སློབ་སྦྱོང་གནང་བའི་མཐུན་རྐྱེན་དུ་དངུལ་ཕོགས་དང་། གསོ་རིག་བསྟན་བཅོས་རྣམས་ཀྱི་དཀར་ཆག་བསྒྲིག་རྒྱུ་བཅས་ལ་རོགས་དངུལ་གནང་བར་མཛད་དོ། །
སི་ཁྲོན་ཞིང་ཆེན་ཁམས་ཁུལ་དུ་སློབ་གྲྭ་ཞེ་བདུན། སློབ་མ་གྲངས་སུམ་སྟོང་སོ་དགུ། བཤད་གྲྭ་བཅོ་ལྔ། གྲྭ་བ་ཆིག་སྟོང་དགུ་བརྒྱ་དོན་ལྔ། སྨན་ཁང་བཅུ་གཉིས། རང་བྱུང་ནགས་རི་དང་། འཁོར་ཡུག་སྲུང་སྐྱོབ་ཁག་གསུམ། རིག་དངོས་སྲུང་སྐྱོབ་ཁག་གཉིས། རྒན་གསོ་ཁང་གཅིག འཕྲོད་བསྟེན་སྒོ་བསྟན་སྨན་ཁང་བཅུ་གཉིས་བཅས་བཙུགས་ཤིང་། སྨན་པ་དང་། ལས་བྱེད་ཆེ་ཕྲ་ཁག་ལ་ཕོགས་དངུལ་དང་། འགྲོ་གྲོན་གནང་བར་མཛད་དོ། །
=བོད་ཀྱི་རིག་གཞུང་ཉམ་གསོ་མཛད་ཚུལ་ནི།=
མཚོ་སྔོན་དང་། ཡུལ་ཤུལ་ནས་དཔེ་རྙིང་ཉམ་གསོ་ཚོགས་པ། ཞེས་མཁན་སྤྲུལ་བཅུ་ཕྲག་གསུམ་ཙམ་གྱིས་གནའ་དཔེ་འཚོལ་བསྡུ་ཕྱོགས་སྒྲིག་འགྲེམ་སྤེལ་དང་། ཁྱད་པར་དུ་ནང་དོན་རིག་པའི་གཞུང་ལུགས་དང་། གསོ་བ་རིག་པའི་གཞུང་གི་སྐོར་དེབ་དུ་མ་དཔར་བསྐྲུན་ཞུས་དག་དང་། སི་ཁྲོན་ནས་གསོ་རིག་གི་དཔེ་རྙིང་དེབ་ཉི་ཤུའི་སྐོར་དཔར་བསྐྲུན་དང་། དཔལ་ཡུལ་པར་ཁང་དུ། སྔ་འགྱུར་བཀའ་མ་སོགས་དཔེ་རྙིང་པོད་དུ་མ་དང་། སྡེ་དགེ་དཔར་ཁང་དུ་དུས་གསུམ་མཁྱེན་པའི་བཀའ་འབུམ་དང་། ཕག་གྲུའི་བཀའ་འབུམ་དང་། གསོ་རིག་སྐོར་སོགས་དཔེ་རྒྱུན་དཀོན་རིགས་པར་ཤིང་ཆིག་ཁྲི་ཉིས་བརྒྱ་ལྷག་བརྐོས་པ་དང་། གཞན་ཡང་བཀའ་བརྒྱུད་དཔེ་རྙིང་མྱུར་སྐྱོབ་རིག་ཚོགས། བཀའ་བརྒྱུད་རིག་གཞུང་ཕྱོགས་བསྒྲིགས། བཀའ་བརྒྱུད་པའི་མདོ་སྔགས་གཞུང་ཆེན་བརྒྱད། ཕྱག་ཆེན་རྒྱ་གཞུང་དང་བོད་གཞུང་ཕྱོགས་བསྒྲིགས། ཀརྨ་མཁན་པོའི་བཀའ་འབུམ། ཆགས་མེད་བཀའ་འབུམ། ཀརྨ་པ་རང་བྱུང་རྡོ་རྗེ། ཀརྨ་པ་མི་བསྐྱོད་རྡོ་རྗེ། ཀརྨ་པ་མཁའ་ཁྱབ་རྡོ་རྗེ་བཅས་ཀྱི་བཀའ་འབུམ། ཟབ་མོ་ནང་དོན་གྱི་འགྲེལ་བ་ཕྱོགས་བསྒྲིགས། ཕག་བདེ་རྒྱལ་གསུམ་བེར་ཅན་རྣམས་ཀྱི་ཆོ་ག་དང་། དེ་དག་གི་རྣམ་བཤད་ཁྲིད་ཡིག་སོགས་ཆ་ཚང་། མགུར་འབུམ་མཛོད་ནག་མ་སོགས་ཕལ་ཆེ་བའི་འགྲོ་སོང་ཡོངས་རྫོགས་དང་། འགའ་རེའི་འགྲོ་གྲོན་ཕྱེད་ཀ་ཙམ་གནང་ནས་གསུང་རབ་མང་ཉམ་གསོ་མཛད་པ་སོགས་ཀྱིས་མཚོན་་བསྟན་པ་དང་། འགྲོ་བ་སྤྱིའི་དོན་དང་། ཁྱད་པར་དུ་བོད་གངས་ཅན་པའི་ཆོས་དང་། རིག་གཞུང་ཉམ་ཐག་དབུལ་ཕོངས་རྣམས་ཀྱི་དོན་ལ་དགོངས་ཏེ། བསྟན་འགྲོའི་སྦྱིན་བདག་ཆེན་མོ་གང་ཉིན་མཚན་ལྷོད་མེད་དུ་དཀའ་ཚེགས་དང་། ངལ་དུབ་ལ་མི་འཛེམས་པར་རླབས་ཆེན་གྱི་ཕྲིན་ལས་སྒྲུབ་བཞིན་པའོ། །
=དམ་པ་དུ་མས་བསྟོད་ཅིང་གཟེངས་བསྟོད་པ་ནི།= སྔར་རྒྱལ་བ་ཀརྨ་པ་རིག་པའི་རྡོ་རྗེར་རིན་པོ་ཆེའི་སློབ་མ་ཚོས་ཐོབ་ཞུས་སྐབས། རྒྱ་ཤོག་ཁ་གང་ཞིག་གི་ཐོག་ཕྱག་བྲིས་ཕྱག་ཐམ་བཅས་གནང་དོན། བདག་ཆོས་རྗེ་བླ་མའི་ཁྲི་ཚབ་ཡིན་པས། ཉི་མ་མེ་གྲོགས། ཆར་པ་ཆུ་གྲོགས། དེ་ལ་མཐུན་གྲོགས་བྱེད་མི་ཡོད་ན་ཐུགས་བསྐྱེད་སྐྱབས་འཇུག་ནམ་ཡང་མི་བརྗེད། ངན་དགྲ་བྱེད་མི་རྣམས་ལ་ཆོས་སྐྱོང་དྲག་པོའི་བཀའ་ཆད་ཡོད་ཚུལ་གསུངས་ནས་བསྟོད་བསྔགས་བླ་ན་མེད་པ་གནང་། ཉིད་ཀྱི་རྩ་བའི་བླ་མ་ཞེ་ཆེན་ཀོང་སྤྲུལ་རིན་པོ་ཆེར་རྟོགས་པ་འབུལ་དུས། བླ་སློབ་དགོངས་པ་མཉམ་པའི་གསུང་གི་དབུགས་དབྱུང་བསྩལ། བླ་མ་ཀུན་དགའ་དང་། ཨ་འདར་ཀརྨ་གཉིས་ནས་ཇ་ཚག་བསྟན་མཚོའི་དུས་རྟག་རིན་པོ་ཆེར་ཐོབ་ཞུས་སྐབས། རི་རག་སྒེས་གསུམ་དང་ཁྲི་མཉམ་གནང་། བྱམས་མགོན་སི་ཏུ་པདྨ་དོན་ཡོད་ཀྱིས་གདན་ས་དཔལ་སྤུངས་དགོན་དུ་གདམ་ངག་མཛོད་ཀྱི་དབང་གནང་སྐབས། སྤྲུལ་སྐུ་བདུན་ཅུ་དོན་གྲངས་ནང་ནས་ཁྲི་ཐོབ་ཆེ་གྲས་སུ་བཞག མདོར་ན་དཔལ་དབང་ཀརྨ་པ་ཨོ་རྒྱན་ཕྲིན་ལས་རྡོ་རྗེ་གཙོར་བྱས་པའི་མཆོག་དམན་མང་པོས་བསྔགས་བརྗོད་ཀྱི་མེ་ཏོག་འཐོར་བའི་ཡུལ་དུ་གྱུར་ཡོད། པཎ་ཆེན་རིན་པོ་ཆེ་སྐུ་ཕྲེང་བཅུ་པ་མཆོག་གིས་བོད་དར་རྒྱས་དར་རྒྱས་ཐེབས་རྩ་ལྷན་ཚོགས་ཀྱིས་རྒྱུན་ལས་ལས་འཛིན་དུ་བསྐོས། བོད་ལྗོངས་རྒྱ་གྲམ་དམར་པོའི་ཚོགས་ཞུགས་མི་སྣ་དང་། མཚོ་སྔོན་ཞིང་ཆེན་ཡུལ་ཤུལ་ཁུལ་དུ་བོད་བརྒྱུད་ནང་བསྟན་དགོན་སྡེ་ཁག་གི་གདན་རབས་རྩོམ་སྒྲིག་ཁང་གི་ཆེད་ཞུས་བློ་འདོན་པ། ཡུལ་ཤུལ་ཁུལ་སྙིང་རྗེ་མཐུན་ཚོགས་ཀྱིམཚན་འཛིན་ཚོགས་གཙོ་དང་། ཡུལ་ཤུལ་དཔེ་བོད་ཀྱི་དཔེ་རྙིང་ཉམ་གསོ་ཚོགས་པའི་དབུ་ཁྲིད་མཛད། ཀན་སུ་ཞིང་ཆེན་ནུབ་བྱང་མི་རིག་སློབ་གྲྭ་ཆེན་མོའི་བོད་ཡིག་ཚན་ཁག་མཚན་འཛིན་དགེ་རྒན་ཆེན་མོ། ཆབ་མདོ་ཁུལ་སློབ་གསོ་ཐེབས་རྩ་ཚོགས་པའི་ལས་བྱེད་སོགས་ཀྱི་མཚན་རྟགས་ཕུལ་བ་བཞེས་ཤིང་། དེ་རྣམས་སུ་རོགས་རམ་དང་། བཀའ་སློབ་བླ་ན་མེད་པར་མཛད་པར་མ་ཟད། ཕྱི་ལོ་༢༠༡༡་ལོ་དབྱིན་ཡུལ་དུ་ལོ་དྲུག་ཅུའི་ནང་དམན་པར་རོགས་སྐྱོར་གནང་མཁན་མང་པོའི་ཁྲོད་ནས། བྱས་རྗེས་ཆེ་བ་ཅན་དྲུག་འདེམས་པའི་ནང་དུ་དམ་པ་ཁོང་ལ་ཡང་ཉམ་ཆུང་གི་མགོན་སྐྱབས་ཞེས་པའི་གཟེངས་རྟགས་ཕུལ། དེ་ལྟར་དགུང་གྲངས་དོན་གཅིག་ཡན་གྱི་རླབས་ཆེན་གྱི་རྒྱལ་སྲས་ཀྱི་སྤྱོད་པ་རྣམ་བཞིའི་ཕྲིན་ལས་ཟབ་མོའི་འཛམ་གླིང་སུམ་གཉིས་གོ་ལ་ཟླུམ་པོར་ཉི་ཟླའི་འགྲོས་ཀྱིས་བསྐོར་ཏེ། བསྟན་འགྲོར་ཕན་བདེ་ལེགས་ཚོགས་ཀྱི་འདོད་དགུའི་གྲུ་ཆར་རྟག་ཏུ་འཇོ་བའི་མགོན་པོ་གང་གི་གསང་གསུམ་མཛད་པ་བསྡུས་ཙམ་མོ། །
ཕུ་འུ་སྨི་མི།
ཕུ་འུ་སྨི་མི་ནི་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཞེས་པའི་མི་རིགས་ཀྱི་མི་རེད།
སྤྱན་སྔ་ཚུལ་ཁྲིམས་འབར་
དགེ་བཤེས་སྤྱན་སྔ་བ་རབ་བྱུང་དང་པོའི་ས་སྟག་（༡༠༣༨）ལོར་འཕན་པོ་ཉན་སྣ་ར་སྒང་དུ་ཡབ་དབས་ཤཱཀ་རྡོ་རྗེ་དང་ཡུམ་མེ་ཡེ་ཤེས་སྒྲོན་གཉིས་ཀྱིས་སྲས་སུ་འཁྲུངས་། རབ་བྱུང་གཉིས་པའི་ཆུ་ལུག་（༡༡༠༣）ལོར་སྐུ་གཤེགས་།  དགུང་ལོ་དོན་དྲུག་བཞུགས་།  དགུང་ལོ་ང་བརྒྱད་པ་རབ་བྱུང་གཉིས་པའི་ཤིང་ཕག་（༡༠༩༥）ལོར་ལོ་དགོན་པ་བཏབ་།  ལོ་རྒྱུས་ཞིབ་པ་ལས་ཆེན་ཀུན་དགའ་རྒྱལ་མཚན་གྱིས་མཛད་པའི་《བཀའ་གདམས་ཆོས་འབྱུང་》ལས་གསལ།།།
༼དུང་དཀར་ཚིག་མཛོད་ཆེན་མོ་༽ལས་བཏུས།
སྤྱན་སྔ་རིན་ཆེན་ལྡན་
རྗེ་འདི་ནི་སྟོད་དིང་རིར་ཡབ་ཡུམ་བསགས་པ་ཅན་གྱི་སྲས་སུ་རབ་བྱུང་གསུམ་པའི་ཆུ་ཁྱི་（༡༢༠༢）ལོར་སྐུ་བལྟམས་། དགུང་ལོ་ལྔ་དྲུག་ལ་ཕེབས་ཙམ་ནས་ཆོས་ལ་དད་ཞེན་དྲག་པོ་འཁྲུངས་།  ཕྱིས་ལྷ་གདོང་པ་ལོ་ལྔ་བཞེས་པ་དིང་རིར་བཞུགས་པ་དང་མཇལ་།  མོས་གུས་ཐུན་མོང་མིན་པ་བྱུང་།  ཆོས་འབྲེལ་ཞུས་པས་བླ་མའི་རྣལ་འབྱོར་དང་།  ཕྱག་རྒྱ་ཆེན་པོ་ཡི་གེ་བཞི་པ་གསན་།  དེ་ནས་ཕ་ཇོ་སྟོན་པ་ལ་འབྲི་ཀློག་ལ་སོགས་གསན་སྦྱོང་མཛད་།  ལྷ་གདོང་པ་དགུང་ལོ་བཅུ་གཅིག་ལ་ཕེབས་སྐབས་སླར་མཇལ་བས་ཕྱག་ཕྱིར་འབྲངས་ཏེ་ཞི་བར་གཤེགས་ཀྱི་བར་ལོ་སུམ་ཅུ་སོ་ལྔའི་རིང་ཞབས་དྲུང་ཞག་གཅིག་དང་མ་བྲལ་བར་སྤྱན་སྔར་བཞུགས་པས་སྤྱན་སྔ་པར་གྲགས་།   ཆོས་རྗེ་ལས་གསར་རྙིང་གི་དབང་གདམས་པ་ལུང་ལ་སོགས་པ་ཐམས་ཅད་གསན།  ཀོ་བྲག་པ་ལའང་ཆོས་མང་དུ་ཞུས་།  རྒོད་ཚང་པའི་དྲུང་དུའང་འབྲུག་སྐོར་ཐམས་གསན་།  ས་པཎ་ལས་ས་སྐྱ་པའི་ཆོས་སྐོར་རྣམས་ཞུས་།  གཞན་ཡང་བླ་མ་མང་པོའི་ཞབས་ལ་གཏུགས་ནས་ཟབ་ཆོས་དུ་མ་གསན་།  སྒྲུབ་པའི་རྒྱལ་མཚན་བཙུགས་།  གནས་ལུགས་ཀྱི་རྟོགས་པ་ཤར་།  ཕྱིས་དིང་རིར་བཞུགས་ནས་ཚོགས་པ་མཐའ་ཡས་པ་བསྐྱངས་པས་།  ཟུར་ཕུག་པ་དང་སྒྲུབ་ཐོབ་ཉི་མ་མགོན་ལ་སོགས་པའི་རྟོགས་ལྡན་གྱི་སློབ་མ་མང་དུ་བྱོན་།  འདས་ལོ་མ་གསལ།།
༼དུང་དཀར་ཚིག་མཛོད་ཆེན་མོ་༽ལས་བཏུས།
སྤྱན་བསྟར་ཞུ་རྒྱུ་
མིག་ལམ་དུ་བསྒྲིགས་ཏེ་བསྟན་རྒྱུ་ཡོད་པར་གོ།།།
༼དུང་དཀར་ཚིག་མཛོད་ཆེན་མོ་༽ལས་བཏུས།
སྤྱན་སྔ་པ་བློ་གྲོས་རྒྱལ་མཚན་
སྤྱན་སྔ་པ་བློ་གྲོས་རྒྱལ་མཚན་མཆོག་ནི་། ཡུལ་དབུས་སྟོད་ལྷས་ལུང་བ་ཆོས་གྲྭ་དགོན་གྱི་ཞོལ་གྲྭ་རྣམ་ཁང་ཞེས་བྱ་བར་ཡབ་དགྱེར་དཔོན་ཆོས་སྐྱབས་དང་།  ཡུམ་ཇོ་མོ་བླ་མ་འབུམ་ཞེས་པ་གཉིས་ཀྱི་སྲས་སུ་རབ་བྱུང་བདུན་པའི་ཆུ་རྟ་（༡༤༠༢）ལོར་སྐུ་འཁྲུངས་།  དགུང་ལོ་གསུམ་བཞི་ནས་ཡི་གེ་སྦྱོར་ཀློག་སྦྱངས་།  དགུང་ལོ་བདུན་པ་ས་བྱི་（༡༤༠༨）ལོར་ཁུ་བོ་ཀུན་དགའ་བློ་གྲོས་ཀྱི་དྲུང་དུ་རབ་དུ་བྱུང་།  མཚན་བློ་གྲོས་རྒྱལ་མཚན་དཔལ་བཟང་པོར་གསོལ་།  དེ་ནས་གྲྭ་དགོན་དུ་མཁན་ཆེན་བསོད་ནམས་ཤེས་རབ་པའི་དྲུང་དུ་པར་ཚད་མཐར་ཕྱིན་པར་མཛད་།  སྐྱོར་མོ་ལུང་དུ་མཁན་ཆེན་ཆོས་རྒྱལ་དཔལ་བཟང་པོ་དང་།  སློབ་དཔོན་ཤེས་རབ་བཟང་པོ་གཉིས་ཀྱི་དྲུང་དུ་པར་ཚད་མཐར་ཕྱིན་པར་མཛད་།  དེ་ནས་གྲྭ་དགོན་དུ་མཁན་ཆེན་བསོད་ནམས་ཤེས་རབ་པའི་དྲུང་དུ་མདོ་རྩ་་གསན་སྦྱོང་གནང་།  དགུང་ལོ་བཅུ་བདུན་པ་ས་ཁྱི་（༡༤༡༨）ལོར་གཙང་ཕྱོགས་སུ་བྱོན་།  རི་བོ་མདངས་ཅན་དུ་མཁས་གྲུབ་ཐམས་ཅད་མཁྱེན་པ་མཛད་།  དགུང་ལོ་བཅོ་བརྒྱད་པར་ཞ་ལུ་གནས་སྙིང་དུ་ཕར་ཚད་དང་།  མདོ་རྩ་།  རྩ་འཇུག་སོགས་ཀྱི་གྲྭ་སྐོར་མཛད་།  དགུང་ལོ་བཅུ་དགུ་པ་ལྕགས་བྱི་（༡༤༢༠）ལོར་མཁན་པོ་ཡོན་ཏན་ཆེན་དང་།  ལས་སློབ་སློབ་དཔོན་ནོར་བཟང་།  གསང་སྟོན་རྣམ་པར་དག་པ་རྣམས་ཀྱི་དབུས་སུ་བསྙེན་པར་རྫོགས་།  དེ་ནས་སྔ་གཞུག་ཏུ་རྗེ་ཙོང་ཁ་པ་ཆེན་པོ་དང་།  རྒྱལ་ཚབ་རྗེ་།  མཁས་གྲུབ་རྗེ་།  ཆོས་རྗེ་བློ་གྲོས་པ་བཅས་དགའ་ལྡན་གྱི་ཁྲི་ཐོག་ཕེབས་པ་བཞི་དང་།  གཞན་རྗེ་བཙུན་འཇམ་དཔལ་རྒྱ་མཚོ་།  རྗེ་བཙུན་བཟང་སྐྱོང་བ་།  གནས་བརྟན་ཆེན་པོ་ཆོས་སྐྱོང་བ་།  དགྱེར་ཀུན་དགའ་བློ་གྲོས་།  རིན་པོ་ཆེ་གཞོན་ནུ་འོད་སོགས་བཅུ་ཕྲག་གཉིས་ལ་ཉེ་བའི་མཁས་གྲུབ་དམ་པ་རྣམ་ལེགས་པར་བསྟེན་ནས་མདོ་སྔགས་ཀྱི་གཞུང་ཀུན་ལ་མཁས་ཤིང་བསྟན་པ་རིན་པོ་ཆེའི་གཙུག་རྒྱན་དུ་གྱུར་།  དེ་ནས་ཡུན་རིང་པོར་འགྲོ་བའི་དོན་མཛད་ནས་མལ་གྲོ་རིན་ཆེན་སྒང་དང་སྐམ་དགོན་དུ་བཞུགས་ཏེ་སྒྲུབ་པ་རྩེ་གཅིག་ཏུ་མཛད་།  ཏབ་བྱུང་བརྒྱད་པའི་ཤིང་ཕག་（༡༤༥༥）ལོར་རིན་ཆེན་སྒང་གི་གདན་སར་འཕེབས་ཏེ་ཁྲི་ཐོག་བཞུགས་།  རྗེ་འདིའི་ཞལ་སློབ་ཏུ་གྱུར་པ་བསྟན་པའི་བདག་པོ་མང་དུ་བྱོན་།  གཙོ་བོར་རབ་འབྱམས་པ་སྨོན་ལམ་དཔལ་།  ཆོས་རྗེ་ཀུན་ལེགས་པ་།  ཆོས་རྗེ་རབ་བྱམས་བློ་བཟང་སོགས་ནི་ཁྱད་དུ་འཕགས་པ་ཡིན་།  གསུང་རྩོམ་ཡང་།  《ཐེག་པ་ཆེན་པོའི་བཟོད་པའི་བློ་སྦྱོང་ཕན་བདེའི་ཆར་འབེབས་》《བྱང་ཆུབ་ལམ་གྱི་རིམ་པའི་ཁྲིད་ཡིག་གཞན་ཕན་སྙིང་པོའི་ཟུང་འཇུག་རིན་པོ་ཆེ་》《དབུ་མའི་ལྷ་ཁྲིད་ཆེན་མོ་》《སྤྱོད་འཇུག་གི་བསྡུས་དོན་མཁས་པའི་མགུལ་རྒྱན་》《བཤེས་སྤྲིང་གི་བསྡུས་དོན་དགོངས་པ་རབ་གསལ་》སོགས་པོད་འབྲིང་གསུམ་ཙམ་མཛད་།  དགུང་གྲངས་དོན་གཅིག་ལ་ཕེབས་པ་རབ་བྱུང་བརྒྱད་པའི་ཆུ་འབྲུག་（༡༤༧༢）ལོར་དགོངས་པ་ཆོས་དབྱིངས་སུ་ཐིམ།།
༼དུང་དཀར་ཚིག་མཛོད་ཆེན་མོ་༽ལས་བཏུས།
ཆགས་སྦྱོར་བྱེད་སྟངས།
ཆགས་སྦྱོར་བྱེད་སྟངས་ཞེས་པ་ནི་ཆགས་སྦྱོར་བྱེད་པའི་སྐབས་བྱེད་པའི་སྐབས་སུ་མི་རྣམས་ཀྱི་བྱེད་སྟངས་རེད།
སྤྱི་ལོའམ་ཕྱི་ལོ་དང་སྤྱི་ལོའི་སྔོན་གྱི་ལོ་བརྩི་སྟངས་
སྤྱི་ལོ་བརྩི་སྟངས། བརྩི་ཚུལ་འདི་ནི་ཡེ་ཤུའི་ཆོས་ལུགས་ཀྱི་སྟོན་པ་མ་ཤི་ཀ་འཁྲུངས་ལོའམ་འཁྲུངས་ནས་ལོ་བཞི་ནས་སྤྱི་ལོ་བརྩི་མགོ་ཚུགས་པར་བཤད། འཛམ་གླིང་ན་དར་ཁྱབ་ཆེའི་ཆེ་བའི་ཆོས་ལུགས་ཆེན་པོ་གསུམ་ལས། ཡེ་ཤེས་ཆོས་ལུགས་གི་སྟོན་པ་མ་ཤི་ཀ་ཁོང་དགོངས་གྲངས་༣༤པ་ན་སྐུ་གཤེགས། ཡེ་ཤུའི་འཁྲུངས་ལོ་དེ་དང་བོ་བྱས་ནས་དེ་ནས་ཡར་ལུགས་ལྡོག་གིས་བརྩིས་ནས་འགྲོ་བ་ལ་སྤྱི་ལོའི་སྔོན་གྱི་ལོ་ཟེར། ནུབ་ཕྱོགས་པས་སྤྱི་ལོ་ལོ་༥༣༢དང་རྒྱ་ནག་པས་༡༩༤༩ནས་དངོས་སུ་བེད་སྤྱོད་བྱས་པ་ཡིན། བོད་དུ་བཅོས་བསྒྱུར་བྱས་རྗེས་ད་གཟོད་བརྩི་སྲོལ་འདི་ཉིད་དར་བའོ།། ད་སྐབས་འཛམ་གླིང་ཡོངས་ལ་ཁྱབ་བརྡལ་དུ་སོང་ཡོད་པའི་བརྩི་ཚུལ་ཞིག་ཡིན།
ཕྱི་ལོ་ཟེར་བ་དེས་སྤྱི་ལོའི་ཚབ་བྱེད་མི་རུང་། ཕྱི་ལོ་ཟེར་བ་ནི་ཕྱི་རྒྱལ་གྱི་ལོ་དང་ཡང་ན་ཕྱི་རོལ་པའི་ལོ་ལ་ངོས་འཛིན་བྱས་ན་རྩིས་གཞུང་དུ་བཤད་པའི་ཕྱི་ལོ་ཟེར་བའི་ཐ་སྙད་དེ་དང་ནོར་བའི་ཉེན་ཁ་ཆེ། རྩིས་གཞུང་དུ་བཤད་པའི་ཕྱི་ལོ་ནི་ལོ་རྗེས་མ་ལ་ངོས་འཛིན་བྱེད་པ་ཡིན། དཔེར་ན། "ཕྱི་ལོ་ས་ཁྱི་ནས་བཟུང་སྟེ།" ཟེར་བ་ལྟ་བུ་ཡིན། དེའི་དོན་ནི། ད་ལོའི་ལོ་བརྙན་བྱ་ཡིན་ན། ཕྱི་ལོའི་ལོ་བརྙན་ཁྱི་ཡིན་པའི་དོན་སྟོན་པ་ཡིན། སྤྱི་ལོ་༢༠༡༩ལོའི་ཕྱི་ལོ་ཟེར་ན་གོ་རྒྱུ་ཡོད་ཀྱང་། ཕྱི་ལོ་༢༠༡༩ལོའི་ཕྱི་ལོ་ཟེར་ན་ལོ་གང་ངེས་འཛིན་བྱེད་དགོས་མིན་འཐོམས་འགྲོ་བས། ཕྱི་ལོ་ཟེར་བའི་དེས་སྤྱི་ལོའི་ཚབ་བྱེད་མི་རུང་ངོ།
ཐི་ཧྥུ་ན་ཐི།
ཨ་ཐུན་གྱི་མཆིལ་མ་ལས་བྱུང་ཞིང་། ཁོ་རང་ཟིལ་བའི་ལྷ་མོ་ཡིན​།
ཉི་མ་ཐང་
མཚན་རྒྱས་པར་ཉི་ཐང་བཤད་སྒྲུབ་ཆོས་ཀྱི་བང་མཛོད་ཅེས་ཞུ། གསང་མདའ་ནས་སྤྱི་ལེ་བརྒྱད་ཙམ་སྤྱིར་བཏང་འཁོར་ལམ་བརྒྱུད་སོང་ན་སྨོན་ཞེས་པའི་ཕུའི་ལྷོ་ངོས་ཀྱི་ནགས་ཁྲོད་དུ་དགོན་དེ་མཇལ་རྒྱུ་ཡོད།[page 91] སྨོན་ཞེས་པ་ནི། སྔོན་གུ་རུ་རིན་པོ་ཆེ་ཁུལ་དེར་ཕེབས་སྐབས་ཐང་དམ་བསྟན་གསུམ(ཐང་དམ་ཅན་བསྟན་མ)གནས་པའི་ཡུལ་འདི་སྨོན་དགོས་པ་ཞིག་འདུག་ཅེས་གསུངས་པས་སྨོན་ཞེས་པའི་མིང་དེ་ལྟར་བྱུང་། འོན་ཀྱང་ཁ་རྒྱུན་དུ་སྣོན་ཞེས་ཟེར། ཉི་མ་ཐང་ཞེས་པ་ནི། རྭ་ལོ་ཙཱ་བས་ངས་དགོན་པ་ཉི་མ་ཐང་ལ་ཕབས་འདྲ་ཞིག་བཞེངས་ཀྱི་ཡིན་གསུངས་པས་ཉི་མ་ཐང་ཞེས་པའི་མཚན་དེ་ལྟར་བྱུང་། ཡང་ར་ལོ་ཙཱ་བས་སྒྲུབ་རྟགས་སྟོན་ཏེ་ཉི་མ་ཐང་ལ་ཕབ་པས་ཉི་མ་ཐང་ཞེས་པ་དེ་ལྟར་བྱུང་ཡང་གསུངས། ཐོག་མར་ར་ལོ་ཙཱ་བས་ཕྱག་བཏབ་གནང་བ་ལ། དེ་རྗེས་ཞབས་དྲུང་ངག་དབང་གཞོན་ནུ་དང་། ཞབས་དྲུང་སྨན་རྒྱལ། ཞབས་དྲུང་ནོར་བུ་གླིང་སོགས་སོ་སོས་རིམ་བཞིན་དགོན་དེ་བསྐྱངས་གནང་མཛད། ཞབས་དྲུང་ཞེས་པ་ནི། ཐོག་མར་དགོན་སོ་སོའི་མཁན་པོ་ལོ་བཅུ་དང་། དེ་ནས་གསང་ཕུའི་གྲོང་ཆུང་ལོ་གསུམ་གྲོང་ཆེན་ལོ་ལྔ། ཁྲི་པ་ལོ་བཅུ་བཅས་གནང་རྗེས་ཞབས་དྲུང་ཞེས་པའི་མཚན་ཐོགས། དེ་ནས་དགོན་དེར་གཉལ་གོས་འདབས་མ་བསམ་གྲུབ་ཅེས་པ་གྲྭ་རྒྱུན་དུ་ཕེབས་ཏེ་མཛད་འཕྲིན་ཤིན་ཏུ་རྒྱས་པས་དེའི་སྐུ་ཕྲེང་༡༩༥༥ལོར་ཞིང་གཤེགས་ངག་དབང་བློ་བཟང་བར་སྐུ་ཕྲེང་དྲུག་ཙམ་བྱུང་། སྔོན་གྲྭ་ཚང་གཅིག་དང་ཁང་ཚན་ལྔ་ཡོད་པ་ནི་མངའ་རིས་ཁང་ཚན་དང་། གུང་རུ་ཁང་ཚན། འདན་མ་ཁང་ཚན། གཉལ་པ་ཁང་ཚན། ལྷོ་བྲག་ཁང་ཚན་བཅས་ཡོད། མདོ་སྔགས་གཉིས་ཀ་ཕྱག་བཞེད་གནང་། སྔོན་དུས་འགྱུར་གོང་དགེ་འདུན་ཞལ་གྲངས་བདུན་ཅུ་མ་ཟིན་ཙམ་ཡོད། ཞབས་དྲུང་སྨན་རྒྱལ་གྱི་དུས་སུ་གསོ་རིག་སློབ་གྲྭའང་བཙུགས་ཞེས་གསུངས། སྔོན་གྲྭ་ཚང་འདུ་ཁང་ཀ་བ་བཅུ་དྲུག་ནང་རྟེན་གཙོ་འཇིམ་གྱི་སྨན་བླ་བདེ་གཤེགས་བརྒྱད་ཐོག་ཚད་མ་དང་། ལམ་རིམ་བླ་རྒྱུད་བྱིས་པ་ལོ་བརྒྱད་ལྷག་ཙམ། རྒྱལ་བ་བྱམས་པ་དང་། ཚེ་དཔག་མེད་ཐོག་ཚད་མ། དངུལ་སྐུ་ཆེ་ཆུང་བདུན་ཅུ་སྐོར། ཤར་ལི་དང་ནུབ་ལིའི་གདུང་རྟེན་གཉིས། བཀའ་འགྱུར་བྲིས་མ་དང་། བསྟན་འགྱུར་པར་མ། ལྷག་ཏུ་གསུང་རྟེན་དུ་རྣམ་འགྲེལ་པོད་གསུམ་ཞེས་དང་། བརྒྱད་སྟོང་ཚུལ་ཁྲིམས་ཅན་སོགས་དང་། ཁང་ཚན་ཁག་ལའང་རྟེན་དང་བརྟེན་པ་བཅས་བཞུགས། ད་ལྟ་ལྷོ་བྲག་ཁང་ཚན་གསར་བཞེངས་གནང་བའི་འདུ་ཁང་ཀ་བཞིའི་ནང་རྟེན་གཙོ་འཇིམ་གྱི་ཐུབ་དབང་གི་སྐུ་བརྙན། སྨན་རྒྱལ། རྗེ་ཙོང་ཁ་པ། འབུམ་རྒྱས་འབྲིང་བསྡུས་གསུམ་སོགས་གསར་བཞེངས་གནང་བ་མཇལ་རྒྱུ་ཡོད། ཡང་དགོན་དེའི་རྒྱབ་རིའི་ལྡེབས་སུ་མར་པ་ལོ་ཙཱ་བ་བཞུགས་མྱོང་བའི་སྒྲུབ་ཕུག་ཅིག་ཀྱང་མཇལ་རྒྱུ་ཡོད།
སྤྲིན་དཀར་གྱི་འདབ་མ།
སྤྲིན་དཀར་གྱི་འདབ་མ།
རྩོམ་པ་པོ། དོན་གྲུབ་རྒྱལ།
མཐོན་མཐིང་གི་མཁའ་དབྱིངས་སུ།
ལང་ལོང་དུ་འཁྲིགས་པ་ནི།
སྤྲིན་དཀར་གྱི་འདབ་མ་རེད།
ཞོགས་པའི་སྐྱ་རེངས་དབང་ཕྱོགས་ཀྱི་རི་རྩེ་ནས་ཤར་དུས།
ཆུ་འཛིན་གྱི་གཞོན་ནུ་དེ།
ཉི་ཟེར་གྱི་དགའ་མ་དང་དགར་ངོམ་བཞིན་དུ།
རང་གི་ལང་ཚོའི་དམར་མདངས་ཅི་དགར་ངོམ་བཞིན་དུ།
ཤར་ཕྱོགས་ཀྱི་མཁའ་མཐའ་མཛེས་པར་བརྒྱན་པ་དང་།
གངས་ཅན་གྱི་ཡུལ་གྲུ་འདིར།
མཚར་སྡུག་གི་ཉིན་མོ་གསར་པ་ཞིག་སླེབས་པའི་སྔོན་བརྡ་བཏང་བར་མ་ཟད།
བསིལ་ལྡན་གྱི་ཁ་བའི་ལྗོངས་ལ།
དགེ་ལེགས་ཀྱི་དུས་སྟོན་གསར་པ་ཞིག་སླེབས་པའི་འཕྲིན་བཟང་སྒྲོག་བཞིན་མཆིས།
སྔོ་ཞིང་བསངས་པའི་མཁའ་དབྱིངས་སུ།
ཡང་ཞིང་དལ་བའི་གོམ་པའི་འདེགས་འཇོག་སྒྱུར་བཞིན།
ཡིད་དུ་འོང་བའི་གར་གྱི་སྟངས་སྟབས་ཅི་དགར་བསྒྱུར་བའི་མོད་ལ།
འཇིག་རྟེན་མི་ཡུལ་གྱི་ངོ་མཚར་བའི་མཛེས་ལྗོངས་ལ་བསྟོད་གླུ་ལེན་པ་དང་།
ང་རང་ཕ་ཡུལ་གྱི་རྩྭ་ཐང་དུ་ལངས་ནས།
མཛེས་སྡུག་གི་ནམ་མཁའི་རྒྱང་ལྟ་བྱེད་ཐེངས་རེ་དང་།
ཁོ་རང་གི་མཚོ་སྔོན་པོའི་མཚོ་འགྲམ་དུ་འགྲེངས་ནས།
ཁྱེད་ཀྱི་གཟུགས་བརྙན་ལ་ཞིབ་ལྟ་བྱེད་ཐེངས་རེར།
བདག་གི་ཁྲ་ཆུང་མིག་ལམ་དུ་ངོ་མཚར་གྱི་དཔེ་རིས་གསོན་པོ་སྣ་ཚོགས་ཤར་འོངས་པ་དང་།
ཁོ་བོའི་གངས་དཀར་སེམས་ལ་བདེ་སྐྱིད་ཀྱི་སྣང་བ་གསོན་པོ་གང་མང་ཤར་ཞིང་འོངས།
ཆུ་འཛིན་གྱི་ཕོན་པོ་ཡ།
སྤྲིན་དཀར་གྱི་འདབ་མ།
ཁྱེད་ནི་དུས་རབས་ཀྱི་ཕོ་ཉ་ཡིན་པ་དང་།
མི་རིགས་ཀྱི་བདེ་སྐྱིད་ཡང་རེད།
ཁྱེད་ནི་ནམ་མཁའི་མེ་ཏོག་ཞིག་དང་འདྲ་བར།
གངས་ཅན་གྱི་མཐོ་སྒང་ལ་སྐྱེ་སྟོབས་ཀྱི་དཔལ་ཡོན་བསྣན་པ་དང་།
བསིལ་ལྡན་གྱི་ཡུལ་གྲུ་འདིར།
བྱད་བཞིན་གྱི་སྒེག་ཆོས་དང་།
ལང་ཚོ་ཡི་མཛེས་པ།
ཟུངས་ཁྲག་གསར་པ་དང་རྣམ་ཤེས་གསར་པ་ཡང་ཁྱེར་ཡོང་བ་རེད།
དབྱར་གསུམ་གྱི་དཔལ་ཡོན་ས་གཞི་ལ་ཤར་དུས།
ཁྱེད་ནི་འཇའ་ཚོན་གྱི་བུ་མོ་ཞིག་དང་འདྲ་བར།
བསིལ་ལྡན་གྱི་མཚོ་དང་མཚེའུ་ནང་དུ།
རང་གི་བྱད་བཞིན་གྱི་སྒེག་ཆོས་ཅི་འགར་ངོམ་པ་དང་།
དུས་ཀྱི་རླབས་ཕྲེང་མངོན་མཐོར་བརྩེགས་པའི་འགྲོས་དང་བསྟུན་ནས།
མི་རྣམས་ལ་འཚོ་བའི་རེ་བ་དང་བདེ་སྐྱིད་སྟེར་བར་མ་ཟད།
ཀྱག་ཀྱོག་གི་ལམ་དུ་མདུན་དུ་བསྐྱོད་པའི།
འཐབ་འཛིང་གི་སྤོབས་པ་དང་སྙིང་སྟོབས་ཀྱང་སྟེར་གྱིན་གདའ།
སྟོན་གསུམ་གྱིདཔལ་ཡོན་ས་གཞི་ལ་ཤར་དུས།
ཁྱེད་ནི་དྲི་ཟ་ཡི་བུ་མོ་ཞིག་དང་འདྲ་བར།
ལོ་ལེགས་ཀྱི་སྙེ་མ་མཐོན་པོར་གཡོ་བའི་ཁྲོད་དུ།
དགེ་ལེགས་ཀྱི་ཚེམས་ཕྲེང་ལྷག་ལྷག་དགོད་བཞིན།
དྲི་བཞིན་གྱི་རླུང་དང་བསྡོངས་ནས།
རབ་དཀར་ཞོ་གསར་སྤུངས་འདྲའི་ཆུ་འཛིན་གྱི་འདབ་མ་ཡ།
ཁྱེད་ནི་སྐྱེ་དགུའི་སྲོག་གི་གཟུང་ཐག་དང་།
འགྲོ་བའི་ཡིད་ཀྱི་མ་མ་རེད།
གལ་སྲིད་ཁྱེད་ཀྱི་བསམ་གཏན་གྱི་མངལ་འབུར་ནང་།
ཆུ་ཡི་རྡུལ་ཕྲན་གྱི་ཟེགས་མའི་བུ་ཆུང་མ་སྦྲུམ་པ་ཡིན་ན།
རྩྭ་དང་རྩི་ཤིང་སྐྱེ་མི་ཐུབ་ལ།
འབུ་དང་བུང་བ་གསོན་མི་ཐུབ་ཅིང་།
བྱ་དང་བྱིའུའི་གསུང་སྐད་སྙན་མོ་ཡང་ཐོས་མི་ཐུབ་པར་མ་ཟད།
འགྲོ་བའི་སྲོག་གི་འཚོ་རྟེན་ཡང་དོན་མེད་དུ་འགྱུར་བར་ངེས།
དེའི་ཕྱིར།
ཁྱེད་ནི་འཇིག་རྟེན་གནས་པའི་གཞི་མ་དང་།
འགྲོ་བ་འཚོ་བའི་བླ་སྲོག་རེད།
ཆུ་འཛིན་གྱི་འདབ་མ་ལགས།
ཁྱེད་ནི་ཇི་འདྲའི་བློ་ངོར་མི་ཤོང་བའི་གསང་བ་ཞིག་རེད་ཨང་།
སྐབས་རེར་དར་དཀར་གྱི་ཤམ་བུ་གཡོ་བའི་ཚུལ་གྱིས་མཐོན་མཐིང་གི་མཁའ་དབྱིངས་སུ་རྒྱུ་བ་ དང་།
སྐབས་རེར་སྔགས་མཁན་གྱིས་བེར་ནག་གྱོན་པའི་ཚུལ་གྱིས་ཉི་ཟླའང་སྒྲིབ་པར་བྱེད་ལ།
ལན་རེར་སྦྲང་ཆར་ཟིམ་ཟིམ་དུ་འཇོ་བ་དང་།
མཚམས་རེར་དྲག་ཆར་ཤོ་ཤོ་རུ་འབབ་པ།
ཐུགས་ཁྲོས་པའི་ཚེ་ན་སེར་བའི་མདེལ་ཆར་འཕེན་པ་དང་།
ཡིད་དགའ་བའི་ཚེ་ན་མེ་ཏོག་གི་ཆར་པ་འབབ་ཅིང་།
སྐབས་སྐབས་སུ་ཤར་ན་ནུབ་ཏུ་རྒྱུ་ཞིང་།
མཚམས་མཚམས་སུ་ལྷོ་ནས་བྱང་དུ་འགྲོབ་ཡིན་པས།
ཁྱེད་ནི་རྒྱལ་ཁམས་ཕྱོགས་མེད་འགྲིམས་ནས།
འགྲོ་བའི་འཕྲིན་ལས་སྒྲུབ་པའི་རྣལ་འབྱོར་བ་ཞིག་དང་ཡང་མཚུངས།
ཁྱེད་ཀྱི་སྙིང་རྗེ་བྱིན་རླབས་ནི་བླ་མ་ལས་ཀྱང་ཁྱད་དུ་འཕགས་པ་དང་།
ཁྱེད་ཀྱི་ཐུགས་རྗེའི་སྤྱན་རས་ནི་ལྕགས་ཀྱུ་ལས་ཀྱང་ཤིན་ཏུ་རྣོ་བ་ཞིག་རེད།
ཁྱེད་ཀྱི་སྤྲིན་སྔོན་གྱི་མངལ་བཟང་ན།
གཡུ་འབྲུག་གྱི་ཁྱེའུ་མཆིས་ལ།
ཁྱེད་ཀྱི་བློ་གྲོས་ཀྱི་ཁང་བཟང་ནས།
ཀུན་ཕན་གྱི་སྦྲང་ཆར་འཇོ་བར་འཚལ།
ས་འཛིན་གྱི་ཕང་བར་ཟུར་གྱིས་བསྔས་ཏེ་བདེ་བར་གཟིམ་པའི་དུས་སྐབས་སུ།
ཁོ་བོའི་ཡིད་ལ་བརྩེ་ལྡན་གྱི་མ་མ་དྲན་པ་དང་།
མཐོན་པོོའི་རི་དང་སྟུག་པོའི་ནགས།
ཡངས་པའི་ཐངས་དང་ཆེ་བའི་མཚོ་བཅས་ལ།
ཁྱེད་ཀྱི་རེག་བྱ་འཇམ་པའི་ལག་པ་ཡིས་འཁྱུད་པའི་སྐབས་སུ།
བདག་གི་ཡིད་ལ་རང་གི་ཕ་ཡུལ་དྲན་བྱུང་།
སྤྲིན་དཀར་གྱི་འདབ་མ་ནི་ངའི་རེ་བ་ཡིན་པ་དང་།
ཆུ་འཛིན་གྱི་ཕོན་པོ་ནི་ངའི་སྙིང་གི་དགའ་མ་དང།
སེམས་ཀྱི་མ་མ།
འཚོ་བའི་གཟི་བརྗིད།
འདུན་མའི་རྟེན་གཞི།
ལ་རྒྱའི་བདག་པོ་ཡིན།
ཁྱེད་རང་དུས་ནམ་ཡང་བདག་གི་ཡིད་ཀྱི་ནམ་མཁའ་ལ་རྒྱུ་བ་དང་།
ཁྱེད་རང་དུས་གཏན་དུ་ཁོ་བོའི་སྙིང་གི་མཛེས་རྒྱན་དུ་བཞུགས་པར་སྨོན།
ཚངས་དབྱངས་རྒྱ་མཚོའི་མགུར་གླུ།
ཚངས་དབྱངས་རྒྱ་མཚོའི་མགུར་གླུ། རྒྱལ་བ་ཚངས་དབྱངས་རྒྱ་མཚོས།
ཤར་ཕྱོགས་རི་བོའི་རྩེ་ནས། ། དཀར་གསལ་ཟླ་བ་ཤར་བྱུང༌། ། མ་སྐྱེས་ཨ་མའི་ཞལ་རས། ། ཡིད་ལ་འཁོར་འཁོར་བྱས་བྱུང༌། །
ན་ནིང་བཏབ་པའི་ལྗང་གཞོན། ། ད་ལོ་སོག་མའི་ཕོན་ལྕོག ། ཕོ་གཞོན་རྒས་པའི་ལུས་པོ། ། ལྷོ་གཞུ་ལས་ཀྱང་གྱོང་བ། །
རང་སེམས་སོང་བའི་མི་དེ། ། གཏན་གྱི་འདུན་མར་བྱུང་ན། ། རྒྱ་མཚོའི་གཏིང་ནས་ནོར་བུ། ། ལོན་པ་དེ་དང་འདྲ་བྱུང༌། །
འགྲོ་ཞོར་ལམ་བུའི་སྙིང་ཐུབ། ། ལུས་དྲི་ཞིམ་པའི་བུ་མོ། ། གཡུ་ཆུང་དྲུག་དཀར་རྙེད་ནས། ། བསྐྱུར་བ་དེ་དང་འདྲ་བྱུང༌། །
མི་ཆེན་དཔོན་པོའི་སྲས་མོ། ། ཁ་འབྲས་མཚར་ལུགས་བལྟས་ན། ། ཁམ་སྡོང་མཐོན་པོའི་རྩེ་ནས། ། འབྲས་བུ་སྨིན་དང་འདྲ་བྱུང༌། །
སེམས་པ་ཕར་ལ་ཤོར་ནས། ། མཚན་མོའི་གཉིད་ཐེབས་གཅོག་གི ། ཉིན་མོ་ལག་ཏུ་མ་ལོན། ། ཡིད་ཐང་ཆད་རོགས་ཡིན་པས། ། མེ་ཏོག་ནམ་ཟླ་ཡལ་སོང༌། །
གཡུ་སྦྲང་སེམས་པ་མ་སྐྱོ། ། བྱམས་པའི་ལས་འཕྲོ་ཟད་པར། ། ང་ནི་སྐྱོ་རྒྱུ་མི་འདུག །
རྩི་ཐོག་བ་མོའི་ཁ་ལ། ། སྐྱི་བསེར་རླུང་གི་ཕོ་ཉ། ། མེ་ཏོག་སྦྲང་བུ་གཉིས་ཀྱི། ། འབྲེལ་ཚམས་གཅོད་མཁན་ལོས་ཡིན། །
ངང་བ་འདམ་ལ་ཆགས་ནས། ། རེ་ཞིག་སྡོད་དགོས་བསམས་ཀྱང༌། ། མཚོ་མོ་དར་ཁ་འགྲིགས་ནས། ། རང་སེམས་ཁོ་ཐག་ཆོད་སོང༌། །
གྲུ་ཤན་སེམས་པ་མེད་ཀྱང༌། ། རྟ་མགོས་ཕྱི་མིག་བལྟས་བྱུང༌། ། ཁྲེལ་གཞུང་མེད་པའི་བྱམས་པས། ། ང་ལ་ཕྱི་མིག་མི་ལྟ། །
ང་དང་ཚོང་འདུས་བུ་མོའི། ། ཚིག་གསུམ་དམ་བཅའི་མདུད་པ། ། ཁྲ་བོ་སྦྲུལ་ལ་མ་བརྒྱབ། ། རང་རང་ས་ལ་གྲོལ་སོང༌། །
ཆུང་འདྲིས་བྱམས་པའི་རླུང་བསྐྱེད། ། ལྕང་མའི་ལོགས་ལ་བཙུགས་ཡོད། ། ལྕང་སྲུང་ཨ་ཇོ་ཞལ་ངོས། ། རྡོ་ཀ་རྒྱག་པ་མ་གནང༌། །
བྲིས་པའི་ཡི་གེ་ནག་ཆུང༌། ། ཆུ་དང་ཐིགས་པས་འཇིགས་སོང༌། ། མ་བྲིས་སེམས་ཀྱི་རི་མོ། ། བསུབས་ཀྱང་བསུབ་རྒྱུ་མི་འདུག །
བརྒྱབ་པའི་ནག་ཆུང་ཐེའུས། ། གསུང་སྐད་འབྱོན་ནི་མི་ཤེས། ། ཁྲེལ་དང་གཞུང་གི་ཐེའུ། ། སོ་སོའི་སེམས་ལ་སྐྱོན་དང༌། །
སྟོབས་ལྡན་ཧ་ལོའི་མེ་ཏོག ། མཆོད་པའི་རྫས་ལ་ཕེབས་ན། ། གཡུ་སྦྲང་གཞོན་ནུ་ང་ཡང༌། ། ལྷ་ཁང་ནང་ལ་ཁྲིད་དང༌། ། སེམས་སོང་བུ་མོ་མི་བཞུགས། ། དམ་པའི་ཆོས་ལ་ཕེབས་ན། ། ཕོ་གཞོན་ང་ཡང་མི་སྡོད། ། རི་ཁྲོད་འགྲིམ་ལ་ཐལ་འགྲོ། །
མཚན་ལྡན་བླ་མའི་དྲུང་དུ། ། སེམས་ཁྲིད་ཞུ་བར་ཕྱིན་པས། ། སེམས་པ་བསྐོར་ཀྱང་མི་ཐུབ། ། བྱམས་པའི་ཕྱོགས་ལ་ཤོར་སོང༌། །
སེམས་པ་འདི་ལ་འགྲོ་འགྲོ། དམ་པའི་ཆོས་ལ་ཕྱིན་ན། ། ཚེ་གཅིག་ལུས་གཅིག་ཉིད་ལ། ། སངས་རྒྱས་འཐོབ་པར་འདུག་གོ། །
དག་པ་ཤེལ་རིའི་གངས་ཆུ། ། ཀླུ་བདུད་རྡོ་རྗེའི་ཟིལ་བ། ། ཆང་མ་ཡེ་ཤེས་མཁའ་འགྲོ ། དམ་ཚིག་གཙང་མས་བཏུང་ན། ། ངན་སོང་མྱོང་དགོས་མི་འདུག །
རླུང་རྟ་ཡར་འགྲོའི་དུས་ལ། ། རླུང་བསྐྱེད་དར་ལྕོག་བཙུགས་པས། ། མཛངས་མ་མ་བཟང་བུ་མོས། ། ང་རང་མགྲོན་པོ་བོས་བྱུང༌། །
སོ་དཀར་ལྤགས་པའི་འཛུམ་མདངས། ། བཞུགས་གྲལ་སྤྱི་ལ་བསྟན་ཀྱང༌། ། མིག་ཟུར་ཁྲ་མོའི་སྒྲིལ་མཚམས། ། གཞོན་པའི་གདོང་ལ་བལྟས་བྱུང༌། །
ཧ་ཅང་སེམས་ལ་སོང་ནས། ། འགྲོགས་འདྲིས་ཨེ་ཡོང་དྲིས་པས། ། འཆི་བྲལ་བྱེད་ན་མིན་པ། ། གསོན་བྲལ་མི་བྱེད་གསུངས་བྱུང༌། །
མཛངས་མའི་ཐུགས་དང་བསྟུན་ན། ། ཚེ་འདིའི་ཆོས་སྐལ་ཆད་འགྲོ། ། དབེན་པའི་རི་ཁྲོད་འགྲིམསན། ། བུ་མོའི་ཐུགས་དང་འགལ་འགྲོ། །
ཀོང་ཕྲུག་གཞོན་པའི་བློ་སྣ། ། སྦྲང་བུ་རྒྱ་ལ་བཅུག་འདྲ། ། ཞག་གསུམ་ཉལ་རོགས་བྱས་པས། ། ཕུགས་ཡུལ་ལྷ་ཆོས་དྲན་བྱུང༌། །
གཏན་གྲོགས་ཁྱོད་ལ་སེམས་པའི། ། ཁྲེལ་དང་ངོ་ཚ་མེད་ན། ། མགོ་ལ་བརྒྱབ་པའི་གཙུག་གཡུས། ། སྐད་ཆ་སྨྲ་ནི་མི་ཤེས། །
འཛུམ་དང་སོ་དཀར་སྟོན་ཕྱོགས། ། གཞོན་པའི་བློ་བྲིད་ཡིན་འདུག ། སྙིང་ན་ཤ་ཚ་ཡོད་མེད། ། དབུ་མནའ་བཞེས་རོགས་གནང་དང༌། །
སྙིང་ཐུབ་བྱ་རྡོ་ལམ་འཕྲད། ། ཨ་མ་ཆང་མས་སྦྱར་བྱུང༌། ། ལན་ཆགས་བུ་ལོན་བྱུང་ན། ། འཚོ་སྐྱོང་ཁྱོད་རས་གནང་ཞུ། །
སྙིང་གཏམ་ཕ་མར་མ་བཤད། ། ཆུང་འདྲིས་བྱམས་པར་བཤད་པས། ། བྱམས་པ་ཤ་ཕོ་མང་ནས། ། གསང་གཏམ་དགྲ་བོས་གོ་སོང༌། །
སྙིང་ཐུབ་ཡིད་འཕྲོག་ལྷ་མོ། ། རྔོན་པ་ང་རས་ཟིན་ཀྱང༌། དབང་ཆེན་མི་ཡི་དཔོན་པོ། ། ནོར་བཟང་རྒྱལ་པོས་ཕྲོགས་སོང༌། །
ནོར་བུ་རང་ལ་ཡོད་དུས། ། ནོར་བུའི་ནོར་ཉམས་མ་ཆོད། ། ནོར་བུ་མི་ལ་ཤོར་དུས། ། སྙིང་རླུང་སྟོད་ལ་འཚངས་བྱུང༌། །
རང་ལ་དགའ་བའི་བྱམས་པ། ། གཞན་གྱི་འདུན་མར་བླངས་སོང༌། ། ཁོག་ནད་སེམས་པའི་གཅོང་གིས། ། ལུས་པོའི་ཤ་ཡང་བསྐམས་སོང༌། །
སྙིང་ཐུབ་རྐུ་ལ་ཤོར་སོང༌། ། མོ་ཕྱཱ་རྩིས་འབུལ་རན་སོང༌། ། བུ་མོ་དུང་སེམས་ཅན་མ། ། རྨི་ལམ་ལ་ཡང་འཁོར་བྱུང༌། །
བུ་མོར་འཆི་བ་མེད་ན། ། ཆང་ལ་འཛད་པ་མི་འདུག ། གཞོན་པའི་གཏན་གྱི་སྐྱབས་གནས། ། འདི་ལ་བཅོལ་བས་ལོས་ཆོག །
བུ་མོ་ཨ་མར་མ་སྐྱེས། ། \ཁམ་བུའི་ཤིང་ལ་སྐྱེས་སམ། ། \ཨ་གསར་ཟད་པ་ཁམ་བུའི། ། མེ་ཏོག་དེ་ལས་མགྱོགས་པ། །
བུ་མོ་ཆུང་འདྲིས་བྱམས་པ། ། སྤྱང་ཀིའི་རིགས་རྒྱུད་མིན་ནམ། ། ཤ་འདྲེས་ལྤགསའདྲེས་བྱུང་ཡང༌། ། རི་ལ་ཤོར་གྲབས་མཛད་གིས། །
རྟ་རྒོད་རི་ཡར་བརྒྱབ་པ། ། རྙི་དང་ཞགས་པས་ཟིན་གྱི། ། བྱམས་པས་ངོ་ལོག་བརྒྱབ་པས། ། ཐུགས་ངོ་ཟིན་པ་མི་འདུག །
བྲག་དང་རླུང་པོ་བསྡེབས་ནས། ། རྒོད་པོའི་སྒྲོ་ལ་གཟན་བྱུང༌། ། གཡོ་ཅན་རྫུ་བག་ཅན་གྱིས། ། ང་ལ་གཟན་པོ་བྱས་བྱུང༌། །
སྤྲིན་པ་ཁ་སེར་གཏིང་ནག ། སད་དང་སེར་བའི་གཞི་མ། ། བན་དེ་སྐྱ་མིན་སེར་མིན། ། སངས་རྒྱས་བསྟན་པའི་དགྲ་བོ། །
ས་དེ་ཁ་ཞུར་གཏིང་འཁྱགས། ། རྟ་ཕོ་གཏོང་ས་མ་རེད། ། གསང་གྲོགས་བྱམས་པའི་ཕྱོགས་ལ། །
ཚེས་ཆེན་བཅོ་ལྔའི་ཟླ་བ། ། ཡིན་པ་འདྲ་བ་འདུག་སྟེ། ། ཟླ་བའི་དཀྱིལ་གྱི་རི་བོང༌། ། ཚེ་ཟད་ཚང་ནས་འདུག་གོ། །
ཟླ་བ་འདི་ལ་ཕར་འགྲོ། ། རྟིང་མའི་ཟླ་ལ་ཚུར་ཡོང༌། ། བཀྲ་ཤིས་ཟླ་བ་དཀར་བོ། ། ཟླ་སྟོད་ཕྱོགས་ལ་མཇལ་ཡོང༌། །
དབུས་ཀྱི་རི་རྒྱལ་ལྷུན་པོ། ། མི་འགྱུར་བརྟན་པོར་བཞུགས་དང༌། ། ཉི་མ་ཟླ་བའི་འཁོར་ཕྱོགས། ། ནོར་ཡོང་བསམ་པ་མི་འདུག །
ཚེས་གསུམ་ཟླ་བ་དཀར་པོ། ། དཀར་གོས་ནང་ནས་ཆོད་སོང༌། ། བཅོ་ལྔའི་ནམ་དང་མཉམ་པའི། ། ཞལ་བཞེས་གཅིག་ཀྱང་གནང་ཞུ། །
ས་བཅུའི་དབྱིངས་སུ་བཞུགས་པའི། ། དམ་ཅན་རྡོ་རྗེ་ཆོས་སྐྱོང༌། ། མཐུ་དང་ནུས་པ་ཡོད་ན། ། བསྟན་པའི་དགྲ་བོ་སྒྲོལ་དང༌། །
ཁུ་བྱུག་མོན་ནས་ཡོང་བས། ། ནམ་ཟླའི་ས་བཅུད་འཕེལ་སོང༌། ། ང་དང་བྱམས་པ་ཕྲད་ནས། ། ལུས་སེམས་ལྷོད་པོར་ལངས་སོང༌། །
ཁྱི་དེ་སྟག་ཁྱི་གཟིག་ཁྱི།  ། གདག་ག་བྱིན་ནས་འདྲིས་སོང༌། ། ནང་གི་སྟག་མོ་རིས་འཛོམས། ། འདྲིས་ནས་ཐུ་རུ་ལངས་སོང༌། །
སྨྲ་མཁན་ནེ་ཙོས་ཨོ་ཤེས། ། གསང་ཁ་སྟོན་པ་མ་གནང༌། ། ལྷ་ས་མི་ཚོགས་འཐུག་ལ། ། འཕྱོངས་རྒྱས་མི་སྤུས་དག་པ། ། ང་ལ་ཡོད་པའི་ཆུང་འདྲིས། ། འཕྱོངས་རྒྱས་གཞུང་ལ་ཡོད་དོ། །
ཁྱི་རྒན་རྒྱ་བོ་ཟེར་བ། ། རྣམ་ཤེས་མི་ལས་སྤྱང་པ། ། སྲོད་ལ་ཕྱིན་སོང་མ་ཟེར། ། ཐོ་རངས་ལོག་བྱུང་མ་ཟེར། །
སྦེ་སེར་དགོན
མཚན་རྒྱས་པར་སྤྲིན་སེར་བྱམས་གླིང་ཆོས་ཀྱི་སྡེ་ཆེན་པོ་ཞེས་ཞུ། ཉི་མ་ཐང་ནས་སྤྱི་ལེ་བཞི་ལྔ་ཙམ་མར་ཡོང་དུས་སྦེ་སེར་གྲོང་གི་ནུབ་ངོས་རི་འདབས་སུ་དགོན་དེ་མཇལ་རྒྱུ་ཡོད། སྦེ་སེར་ཞེས་པ་ནི། སྤྲིན་སེར་པོའམ་ཡང་ན་སྤྲིན་གསེབ་ཏུ་ཆགས་པས་སྤྲིན་གསེབ་ཅེས་གསུང་སྲོལ་མི་འདྲ་བ་དང་། རྗེས་སུ་སྦེ་སེར་ཞེས་པའི་སྒྲར་འགྱུར། དགོན་དེ་ནི་ཐོག་མར་བཀའ་གདམས་པའི་བླ་མ་ར་ན་རྡོ་རྗེ་ཞུ་བས་ཕྱག་བཏབ་གནང་ཞེས་དང་། ཡང་ལ་ལས་ཀུན་མཁྱེན་གྲོ་ལུང་པས་ཕྱག་བཏབ་གནང་ཞེས་གསུང་སྲོལ་མི་འདྲ། ཇུན་གར་དམག་དུས་དེ་མར་རྗེ་ཙོང་ཁ་པའི་སྐུ་བཞེངས་པས་སྐྱོན་ཆ་བྱུང་མེད་ཅེས་གསུང་། རྗེས་སུ་གསང་ཕུ་བླ་བཅུའི་ཁོངས་ཡིན་ཅིང་ཉི་མ་ཐང་དགོན་པ་དང་དུས་མཉམ་པར་གཉལ་གོས་འདབས་མ་བསམ་གྲུབ་གྲྭ་རྒྱུན་དུ་ཕེབས་ནས་འཆད་ཉན་གྱི་སྲོལ་གཏོད་དེ་བླ་རབས་རིམ་པས་དགོན་དེ་བསྐྱངས་གནང་མཛད། དགེ་འདུན་ཞལ་གྲངས་ལྔ་བཅུ་སྐོར་བྱུང་གསུང་། སྔོན་གྲྭ་ཚང་གཅིག་དང་ཁང་ཚན་ཁ་ཤས་ཡོད་པ་ལ་རྒྱལ་བྱེད་ཁང་ཚན་དང་། གཞི་བཙུན་ཁང་ཚན། ཛེ་མདོ་ཁང་ཚན་སོགས་ཀྱི་མཚན་ཕྱིས་རབས་སུའང་གནས་ཤིང་ཁང་ཚན་སོ་སོར་གྲྭ་རྒྱུན་ཡང་ཕེབས་སྲོལ་ཡོད། སྔོན་གྲྭ་ཚང་འདུ་ཁང་ཀ་བ་༡༦ནང་བྱམས་པ་མཐོང་གྲོལ་ཞུ་བ་ཐོག་སོ་གཉིས་ལྡན་ཞིག་ཡོད་པ་དང་། དེའི་ཁ་སྤྲོད་[page 93] བྱམས་པའི་དབུ་ཐོད་ཅེས་པའི་རི་འབུར་སྟེང་བྱམས་པའི་རང་བྱོན་དང་དེ་དང་ཉེ་བར་དུར་ཁྲོད་ཅིག་ཡོད་པས་དེར་ཕུང་པོ་སྐྱེལ་ཕྲལ་བྱམས་ཁང་གི་སྒེའུ་ཁུང་ཕྱེས་ཏེ་མཆོད་མེ་འབུལ་སྲོལ་ཡོད། ཡང་དགོན་དེ་དང་ཉེ་བའི་ཇོ་མོ་ནང་ཞེས་པར་བཙུན་དགོན་ཞིག་ཡོད་པས་དེའི་སྐུ་གསུང་ཐུགས་རྟེན་རྣམས་དགོན་དེར་སྒྲིལ་བ་ཡིན་ཅེས་རྟེན་དང་བརྟེན་པ་ཇི་སྙེད་བཞུགས། གཞན་ཡང་ཁང་ཚན་སོ་སོལའང་རྟེན་དང་བརྟེན་པ་མང་པོ་བཞུགས་སུ་གསོལ། གནང་བའི་འདུ་ཁང་ཀ་བཞིའི་ནང་འཇིམ་གྱི་རྗེ་ཡབ་སྲས་གསུམ་མི་ཚད་ལྷག་ཙམ་གསར་བཞེངས་གནང་བ་མཇལ་རྒྱུ་ཡོད།
ཚངས་དབྱངས་རྒྱ་མཚོའི་མགུར་གླུ།
སྲོད་ལ་བྱམས་པ་བཙལ་བས། ། ཐོ་རངས་ཁ་བ་བབས་བྱུང༌། ། གསང་དང་མ་གསང་མི་འདུག ། ཞབས་རྗེས་གངས་ལ་བཞག་འདུག །
པོ་ཏ་ལ་རུ་བཞུགས་དུས། ། རིག་འཛིན་ཚངས་དབྱངས་རྒྱ་མཚོ། ། ལྷ་ས་ཞོལ་ལ་སྡོད་དུས། ། འཆལ་པོ་དང་བཟང་དབང་པོ། །
ཤ་འཇམ་མལ་སའི་ནང་གི ། སྙིང་ཐུབ་དུང་སེམས་ཅན་མས། ། ཨོ་ལོའི་རྒྱུ་ནོར་འཕྲོག་པའི། ། གཡོ་སྒྱུ་བཤད་པ་མིན་འགྲོ། །
དབུ་ཞྭ་དབུ་ལ་བཞེས་སོང༌། ། དབུ་ལྕང་རྒྱབ་ལ་དབྱུགས་སོང༌། ། ག་ལེ་ཕེབས་དང་བྱས་པས། ། ག་ལེ་བཞུགས་ཤིག་གསུངས་བྱུང༌། ། ཐུགས་སེམས་སྐྱོ་ཡོང་བྱས་པས། ། མགྱོགས་པོ་འཕྲད་ཡོང་གསུངས་བྱུང༌། །
བྱ་དེ་ཁྲུང་ཁྲུང་དཀར་པོ།། གཤོག་རྩལ་ང་ལ་གཡོར་དང༌། ། ཐག་རིང་རྒྱང་ལ་མི་འགྲོ། ། ལི་ཐང་བསྐོར་ནས་སླེབ་ཡོང༌། །
མདའ་མོ་འབེན་ལ་ཕོག་སོང༌། ། མདེའུ་ས་ལ་འཛུལ་སོང༌། ། ཆུང་འདྲིས་བྱམས་པ་ཕྲད་བྱུང༌། ། སེམས་ཉིད་རྗེས་ལ་འབྲངས་སོང༌། །
རྒྱ་གར་ཤར་གྱི་རྨ་བྱ། ། ཀོང་ཡུལ་མཐིལ་གྱི་ནེ་ཙོ། ། འཁྲུངས་ས་འཁྲུངས་ཡུལ་མི་གཅིག ། འཛོམས་པ་ཆོས་འཁོར་ལྷ་ས། །
ལྕང་མ་བྱེའུར་སེམས་ཤོར། ། བྱེའུ་ལྕང་མར་སེམས་ཤོར། ། སེམས་ཤོར་མཐུན་པ་བྱུང་ན། ། བྱ་ཁྲ་ཧོར་པས་མི་ཐུབ། །
ད་ལྟའི་ཚེ་ཐུང་འདི་ལ། ། དེ་ཁ་ཙམ་ཞིག་ཞུས་ནས། ། རྟིང་མ་བྱིས་པའི་ལོ་ལ། ། མཇལ་འཛོམ་ཨེ་ཡོང་བལྟའོ། །
བྱ་དེ་སྨྲ་མཁན་ནེ་ཙོ། ། ཁ་རོག་བཞུགས་རོགས་མཛོད་དང༌། ། ལྕང་གླིང་ཨ་ལྕེ་འཇོལ་མོ། ། གསུང་སྙན་སྒྱུར་དགོས་བྱུང་སོང༌། །
དང་པོ་མ་མཐོང་ཆོག་ཀ ། སེམས་པ་འཆོར་དོན་མི་འདུག ། གཉིས་པ་མ་འདྲིས་ཆོག་ཀ། སེམས་གཅོང་ཞུགས་དོན་མི་འདུག
ཚིག་གསུམ་སྙིང་གཏམ་ཤོད་ས།། ནེའུ་གསིང་ལྕང་རའི་སྦུག་སྐྱོག ། བྱེའུ་འཇོལ་མོ་མ་གཏོགས།། སུ་དང་གང་གིས་མི་ཤེས།། མེ་ཏོག་བཞད་ནས་ཡལ་སོང༌།། བྱམས་པ་འགྲོགས་ནས་རྒས་སོང༌།། ང་དང་སེར་ཆུང་བུང་བའི།། བློ་ཐག་དེ་ཁས་ཆོད་སོང༌།།
མེ་ཏོག་ཡལ་བའི་འདབ་མ།། ཨ་གསར་ཟད་པའི་སྙིང་སྡུག། འཛུམ་མདངས་སོ་དཀར་བསྟན་ཀྱང༌།། སེམས་ལ་དགའ་ཚོར་མི་འདུག།
བྱམས་པ་མཚར་བའི་སྒང་ལ།། ཕར་ཚུར་བརྩེ་དུངས་ཆེ་ནས།། ད་ལམ་རི་ཁྲོད་འགྲིམ་པའི།། འགྱངས་ཆ་ཞུ་དགོས་བྱུང་ངོ༌།།
ཚངས་དབྱངས་རྒྱ་མཚོའི་མགུར་གླུ།
༡ ཤར་ཕྱོགས་རི་བོའི་རྩེ་ནས། ། དཀར་གསལ་ཟླ་བ་ཤར་བྱུང༌། ། མ་སྐྱེས་ཨ་མའི་ཞལ་རས། ། ཡིད་ལ་འཁོར་འཁོར་བྱས་བྱུང༌། །
༢ ན་ནིང་བཏབ་པའི་ལྗང་གཞོན། ། ད་ལོ་སོག་མའི་ཕོན་ལྕོག ། ཕོ་གཞོན་རྒས་པའི་ལུས་པོ། ། ལྷོ་གཞུ་ལས་ཀྱང་གྱོང་བ། །
༣ རང་སེམས་སོང་བའི་མི་དེ། ། གཏན་གྱི་འདུན་མར་བྱུང་ན། ། རྒྱ་མཚོའི་གཏིང་ནས་ནོར་བུ། ། ལོན་པ་དེ་དང་འདྲ་བྱུང༌། །
༥ མི་ཆེན་དཔོན་པོའི་སྲས་མོ། ། ཁ་འབྲས་མཚར་ལུགས་བལྟས་ན། ། ཁམ་སྡོང་མཐོན་པོའི་རྩེ་ནས། ། འབྲས་བུ་སྨིན་དང་འདྲ་བྱུང༌། །
༦ སེམས་པ་ཕར་ལ་ཤོར་ནས། ། མཚན་མོའི་གཉིད་ཐེབས་གཅོག་གི། ། ཉིན་མོ་ལག་ཏུ་མ་ལོན། ། ཡིད་ཐང་ཆད་རོགས་ཡིན་པས། །
༧ མེ་ཏོག་ནམ་ཟླ་ཡལ་སོང༌། ། གཡུ་སྦྲང་སེམས་པ་མ་སྐྱོ། ། བྱམས་པའི་ལས་འཕྲོ་ཟད་པར། ། ང་ནི་སྐྱོ་རྒྱུ་མི་འདུག །
༨
རྩི་ཐོག་བ་མོའི་ཁ་ལ། ། སྐྱི་བསེར་རླུང་གི་ཕོ་ཉ། ། མེ་ཏོག་སྦྲང་བུ་གཉིས་ཀྱི། ། འབྲེལ་ཚམས་གཅོད་མཁན་ལོས་ཡིན། །
༡༠
གྲུ་ཤན་སེམས་པ་མེད་ཀྱང༌། ། རྟ་མགོས་ཕྱི་མིག་བལྟས་བྱུང༌། ། ཁྲེལ་གཞུང་མེད་པའི་བྱམས་པས། ། ང་ལ་ཕྱི་མིག་མི་ལྟ། །
༡༡
ང་དང་ཚོང་འདུས་བུ་མོའི། ། ཚིག་གསུམ་དམ་བཅའི་མདུད་པ། ། ཁྲ་བོ་སྦྲུལ་ལ་མ་བརྒྱབ། ། རང་རང་ས་ལ་གྲོལ་སོང༌། །